PR1MA: Fokus golongan M40 miliki rumah mampu milik pasca PKP

PETALING JAYA, 13 Januari - Pembangunan projek-projek rumah mampu milik Perbadanan PR1MA Malaysia (PR1MA) di Kuala Lumpur dan Selangor kini telah dirancakkan pasca Perintah Kawalan Pergerakan (PKP) dan diyakini mampu menggiatkan pemilikan rumah dalam kalangan M40.Pengerusi PR1MA, Datuk Dr Fathul Bari bin Mat Jahya berkata, pelaksanaan PKP sejak Mac 2020 menyebabkan proses pembinaan terpaksa diperlahankan sekaligus kelewatan dalam penyiapan projek dan kini dirancakkan semula dengan sasaran tarikh siap yang baru."Saya mengambil maklum bahawa kelewatan ini telah menyebabkan para pembeli mengalami kesukaran."Namun, kami di PR1MA berusaha memastikan pelan mitigasi projek-projek sakit terutamanya yang terkesan akibat daripada penutupan sektor ekonomi ketika PKP berada dalam senarai keutamaan."Kami juga ingin memberi peringatan kepada kontraktor dan konsultan untuk menyiapkan projek-projek ini mengikut perjanjian yang telah dimeterai dan kami tidak teragak-agak untuk mengambil tindakan yang sewajarnya," katanya selepas selesai program Jelajah #PR1MAKita, semalam.Di Selangor, PR1MA mempunyai lima projek, iaitu dua di Kajang, dua di Cyberjaya dan satu di Bandar Bukit Mahkota, dan daripada jumlah tersebut, tiga telah siap, manakala dua masih dalam pembinaan. Manakala di Kuala Lumpur pula, PR1MA mempunyai tiga projek dan dua telah disiapkan manakala satu masih dalam pembinaan. Tambah beliau projek-projek PR1MA dilaksanakan dengan matlamat untuk menyediakan kediaman yang selesa, berkualiti dan berpatutan kepada rakyat Malaysia yang bermastautin di ibu kota dan kawasan sekitarnya."Dua projek dikategorikan sebagai projek sakit iaitu Residensi Bandar Bukit Mahkota dan Residensi Brickfields diberikan perhatian khusus dan langkah untuk menambah pekerja di tapak sudah dilaksanakan untuk mempercepatkan proses penyiapan projek."Kedua-dua projek ini yang terletak di lokasi strategik dan mendapat sambutan memberangsangkan dari segi jualan."Residensi Bandar Bukit Mahkota terjual sebanyak 77 peratus, manakala Residensi Brickfields terjual sebanyak 95 peratus," katanya.Sebelum ini, pihak pengurusan PR1MA telah melakukan lawatan ke projek sakit PR1MA di Utara Semenanjung Melaka dan Negeri Sembilan.Untuk sebarang maklumat mengenai PR1MA, sila layari laman sesawang PR1MA di www.pr1ma.my atau hubungi Pusat Panggilan PR1MA di 03-7628 9898 (tutup pada cuti umum di Negeri Selangor) atau e-emel kepada This email address is being protected from spambots. You need JavaScript enabled to view it..


Sektor agromakanan rugi RM90 juta akibat banjir

KUALA LUMPUR, 13 Januari- Kementerian Pertanian dan Industri Makanan (MAFI) melaporkan hampir RM90 juta kerugian dalam sektor agromakanan yang direkodkan akibat bencana banjir.Menurut Ketua Setiausahanya, Datuk Haslina Abdul Hamid, jumlah itu dijangka meningkat berdasarkan tinjauan serta bancian semasa kementerian berkenaan.Menyedari kegusaran itu, MAFI Prihatin terus komited membantu golongan terjejas seperti golongan petani, penternak, nelayan dan juga usahawan agro mendepani cabaran berkenaan."Setakat semalam, lebih kurang 7,500 golongan sasar yang terjejas akibat banjir di seluruh negara seperti Selangor, Melaka, Negeri Sembilan, Johor dan Sabah," jelasnya kepada pemberita selepas menjadi tetamu rancangan Selamat Pagi Malaysia di Angkasapuri.Tambahnya, bantuan tidak hanya berbentuk kemanusiaan sebaliknya meliputi kebajikan haiwan perliharaan dan ternakan.Pihaknya menyediakan kit-kit kesihatan bagi haiwan ternakan yang sakit, dan berkolaborasi dengan doktor pelatih daripada Universiti Putra Malaysia (UPM) untuk merawat haiwan yang terkesan.Dalam perkambangan berkaitan, Haslina berkata setakat ini rantai makanan dan bekalan makanan tidak terjejas akibat bencana banjir yang melanda negara.


Batal Thaipusam sekiranya ada kes jangkitan COVID-19 - Halimah

KUALA LUMPUR, 12 Januari- Sambutan perayaan Thaipusam akan dibatalkan sekiranya terdapat penularan COVID-19 di mana-mana kuil terlibat.Menteri Perpaduan Negara, Datuk Halimah Mohamed Sadique berkata, pihak pengurusan kuil perlu memikul tanggungjawab dalam memastikan penganut hindu mematuhi prosedur operasi standard (SOP) seperti ditetapkan."Saya nak maklumkan bahawa saya telah membentangkan cadangan SOP Thaipusam dalam Mesyuarat Kuartet sebelumnya."Dalam masa sama, saya telah dinasihatkan oleh Jawatankuasa Kuartet untuk turun padang bersama pengurusan kuil yang ada, saya bersama Datuk Ketua Setiausaha kementerian, Ketua Polis Daerah, Kementerian Komunikasi dan Multimedia dan Majlis Keselamatan Negara akan membuat pemantuan," jelasnya dalam sidang media di ibu negara.Mesyuarat Kuartet Menteri COVID-19 Bilangan 1 Tahun 2022 menetapkan SOP Perayaan Thaipusam dilaksanakan bermula pada 16 hingga 19 Januari 2022 dan hanya upacara membawa Paal Koodam bermula awal pada 14 hingga 19 Januari 2022.SOP upacara sembahyang dan perarakan pedati adalah berbeza di antara kuil Sri Subramaniar Swamy, Batu Caves dengan 4 kuil lain iaitu di Pulau Pinang dan Perak.Beberapa peraturan baharu juga ditetapkan iaitu membawa kavadi, pembukaan gerai jualan sementara dan sumbangan makanan adalah tidak dibenarkan.


Tiada sebarang keputusan iktiraf kerajaan Taliban di Afghanistan - Wisma Putra

PUTRAJAYA, 12 Januari- Malaysia belum membuat sebarang keputusan untuk mengiktiraf kerajaan pimpinan Taliban di Afghanistan.Jelas Menteri Luar Negeri, Datuk Saifuddin Abdullah, kerajaan tidak mahu terburu-buru membuat keputusan dan akan meneliti perkembangan semasa sebelum membuat apa-apa keputusan."Dan kita berhati-hati dalam proses pengiktirafan ini, kalau boleh biarlah pengiktirafan itu dibuat melalui "international" platform sebagai contoh setelah Pertubuhan Persidangan Islam (OIC) membuat keputusan kita akan iktiraf dan hal ini akan memudahkan kerajaan Malaysia membuat keputusan," katanya selepas menyampaikan amanat tahun baharu di Putrajaya.Tambah Saifuddin, walaupun kerajaan masih belum mengiktiraf kerajaan negara tersebut, namun bantuan awal telah disalurkan bagi membantu Afghanistan yang terkesan.Antaranya termasuklah penyaluran bantuan kewangan sebanyak AS$100,000 selain bantuan kemanusian oleh pihak badan bukan kerajaan (NGO) tempatan iaitu pihak Global Peace Mission.Mereka merupakan antara NGO yang terawal tiba disana selepas tentera Amerika Syarikat meninggalkan negara tersebut.Saifuddin turut menyeru dan menggalakkan lebih banyak NGO untuk tampil kedepan dan menyalurkan bantuan di sana.


Tangani isu Rohingya secara kolektif - Saifuddin

PUTRAJAYA, 12 Januari- Isu Rohingya di Malaysia perlu ditangani secara kolektif oleh semua kementerian dan agensi terlibat.Menurut Menteri Luar Negeri, Datuk Saifuddin Abdullah, kerajaan sentiasa mengadakan perbincangan dengan agensi-agensi berkaitan terhadap sebarang isu yang timbul melibatkan golongan itu. Kementeriannya juga kini sedang menggerakkan usaha untuk memperkasakan aspek pendidikan golongan berkenaan yang kurang diberi pehatian."Ketika ini, Pusat Pembelajaran Alternatif yang dilaksanakan Organisasi Masyarakat Sivil perlu diteruskan, selain memperkasa sumber dana sedia ada,""Ini bermaksud dana yang diperoleh daripada sumber-sumber lain, bukan hanya dana daripada rakyat dan kerajaan," jelasnya dalam sidang media di Putrajaya.Sehingga kini, Yayasan Qatar Foundation antara pihak luar yang menjadi penyumbang dana terbesar untuk aspek kebajikan dan pendidikan golongan Rohingya di negara ini.Jelasnya, sekiranya aspek pendidikan itu tidak diberi tumpuan, maka ia boleh menimbulkan isu lain melibatkan golongan Rohingya pada masa hadapan, di negara ini.Beliau berkata, akses kepada pendidikan adalah penting bagi mengelak berlaku masalah lain pada masa depan."Jika mereka tidak dibantu dari segi pendidikan, sukar untuk negara ketiga menerima mereka. Mereka (pelarian Rohingya) jadikan Malaysia sebagai tempat persinggahan tetapi negara ketiga ini juga mereka (negara ketiga) pilih (mereka yang berkelayakan)," katanya.


MSC Malaysia dijenamakan sebagai Malaysia Digital

DUBAI, 12 Januari- MSC Malaysia kini dijenamakan semula sebagai Malaysia Digital. Langkah tersebut sejajar kemajuan pesat teknologi digital yang menyaksikan perubahan landskap sosioekonomi.Tegas Menteri Komunikasi dan Multimedia, Tan Sri Annuar Musa, sumbangan ekonomi digital kepada negara cukup signifikan.Lebih-lebih lagi dalam memastikan kemakmuran bersama mampu dicapai secara adil dan saksama tanpa mengira jumlah pendapatan, kumpulan etnik dan wilayah. "Sosioekonomi telah banyak berubah selari kemajuan teknologi digital memaksa MSC untuk sama berubah selari trend dan keperluan semasa. Ia merupakan program yang pertama seumpamanya ketika dilancarkan pada 1996.""Sejajar era baharu ekonomi digital, bagi pihak Malaysia saya mengumumkan Digital Malaysia, kesinambungan kepada MSC Malaysia," jelasnya ketika merasmikan Minggu Ekonomi Digital Malaysia, antara pengisian bertemakan perniagaan dan perdagangan anjuran Pavilion Malaysia sempena Expo 2020 Dubai. Tambahnya, MSC Malaysia telah berjaya memacu sektor ekonomi digital negara yang menyumbang sebanyak 22.6 peratus kepada Keluaran Dalam Negara Kasar, KDNK.Rancangan Malaysia Ke-12 menyasarkan peningkatan sumbangan sektor tersebut kepada KDNK pada sekitar 25.5% menjelang 2025.


Wujud kekeliruan mengenai perkhidmatan farmasi HKL menyebabkan isu tular

KUALA LUMPUR, 12 Januari - Wujud kekeliruan antara pengadu dan pegawai bertugas berhubung isu tular perkhidmatan farmasi di Hospital Kuala Lumpur (HKL).Pengarah HKL dalam kenyataan menjelaskan, perkhidmatan MyUbat dalam kes pengadu tidak dapat dilaksanakan bagi ubat tertentu berikutan kekangan stok bekalan.“Bagi melaksanakan aplikasi MyUbat dan penghantaran melalui pos memerlukan pembungkusan dua minggu lebih awal dari tarikh pesakit menerima ubat tersebut,” jelas kenyataan itu.Penjelasan itu merujuk aduan tular di media sosial bertajuk “Terlajak perahu boleh diundur, terlajak biadap menjawablah kau kat KKM (Kementerian Kesihatan Malaysia)” pada 10 Januari lalu.Mengenai isu komunikasi pegawai, pihak HKL telah mengenal pasti pegawai berkenaan dan akan mengambil tindakan sewajarnya bagi memastikan insiden tersebut tidak berulang. Pihak HKL juga akan mengambil tindakan untuk menambah baik perkhidmatan di semua kaunter perkhidmatan yang disediakan.


Tanam 54 pokok bunga tanjung, tambah baik ekosistem

KUALA PERLIS, 12 Januari - Sebanyak 54 pokok bunga tanjung ditanam di kawasan Kampung Seberang Jaya, Kuala Perlis. Langkah itu bertujuan meningkatkan kesedaran masyarakat mengenai kawasan litupan hijau dan hutan untuk kesejahteraan kualiti hidup selain menambah baik ekosistem.Jelas Pengarah Jabatan Perhutanan Negeri, Awang Shaffie Awang Ahmadni, penanaman pokok berupaya melindungi daripada tiupan angin.Fungsinya sebagai penampan atau pemecah angin bagi mengurangkan kesan langsung kepada kawasan perumahan jika berlaku angin kencang. Simbolik penanaman pokok itu disempurnakan Raja Muda Perlis, Tuanku Syed Faizuddin Putra Jamalullail.


Kajian Perlindungan Keselamatan Sosial rakyat Malaysia yang bekerja di luar negara dilaksana

KUALA LUMPUR, 12 Januari - Pertubuhan Keselamatan Sosial (Perkeso) dan Jabatan Perangkaan menjalankan Kajian Perlindungan Keselamatan Sosial bagi rakyat Malaysia yang bekerja di luar negara.Buat permulaan, kajian memberi fokus kepada warganegara yang bekerja di Singapura dalam usaha membina jaringan keselamatan sosial lebih komprehensif.Kajian tersebut akan membina ekosistem profil, mengumpul maklumat serta mengenal pasti keperluan rakyat yang bekerja di republik itu.Isu berbangkit turut dikenal pasti agar tindakan susulan bersesuaian dapat dicadangkan.Dianggarkan 150,000 rakyat negara ini akan terlibat dalam kajian tersebut, terutama individu yang berulang-alik secara harian ke Singapura untuk bekerja sebelum pandemik melanda.Individu yang menepati kriteria ditetapkan, perlu berkongsi input melalui soal selidik yang dilaksanakan secara dalam talian sehingga 28 Februari depan.


Kerja baik pulih dan pembinaan baharu kediaman penduduk terjejas banjir giat dilaksana

KUALA LUMPUR, 12 Januari - Kerja baik pulih dan pembinaan baharu kediaman penduduk yang terjejas akibat banjir di seluruh negara sedang giat dilaksanakan.Pelaksanaan itu melalui Inisiatif Rumah Kasih Keluarga Malaysia.Ketua Setiausaha Kementerian Perumahan dan Kerajaan Tempatan, Datuk M Noor Azman Taib berkata, dua kementerian telah dipertanggungjawabkan iaitu Kementerian Pembangunan Luar Bandar (KPLB) dan Kementerian Perumahan dan Kerajaan Tempatan (KPKT) bagi melaksanakan kerja pemulihan dan pembinaan tersebut."Kalau kita lihat dari segi jumlah, ada lebih 9,200 rumah yang terkesan banjir ini tetapi ia bukan jumlah yang statik. Ia akan sentiasa berubah kerana apabila kawasan banjir itu sudah selesai baru kita boleh lihat mana rumah yang rosak, mana rumah yang runtuh dan sebagainya. Setakat ini di bawah KPKT, kita ada lebih 7,000 rumah yang perlu kita ambil kira, bina baru atau baik pulih," ujarnya ketika ditemubual dalam rancangan Selamat Pagi Malaysia di Angkasapuri pagi tadi.


SPRM tahan empat lagi individu, bantu siasatan kes kemuka penyata akaun bank syarikat palsu

ALOR SETAR, 12 Januari- Empat lagi individu termasuk seorang wanita ditahan bagi membantu siasatan berhubung kes mengemukakan penyata akaun bank syarikat yang mengandungi butiran palsu kepada sebuah syarikat pembersihan.  Kesemua individu berusia 37 hingga 51 tahun itu ditahan ketika hadir ke Pejabat SPRM Kedah di Alor Setar, semalam dan hari ini.  Sumber SPRM memaklumkan, kesemua yang ditahan merupakan pengurus dan pemilik syarikat.  Suspek berusia 44 tahun ditahan pada pukul 8 malam tadi dan direman selama lima hari bermula hari ini.  Manakala suspek wanita berusia 38 tahun akan dirakamkan pernyataan dan dilepaskan dengan jaminan SPRM.  Dua lagi individu berusia 37 dan 51 tahun akan dibawa ke Kompleks Mahkamah Alor Setar untuk mendapatkan perintah reman.  Semalam, 21 individu berusia 31 hingga 77 tahun ditahan SPRM secara berasingan di sekitar Bangi, Selangor dan Pejabat SPRM Kedah di Alor Setar.  Bagaimanapun daripada jumlah itu, hanya 15 individu ditahan reman antara tiga hingga lima hari bagi membantu siasatan, manakala selebihnya dibebaskan dengan jaminan SPRM.  Menurut SPRM, kesemua yang ditahan dipercayai mengemukakan penyata akaun bank milik syarikat yang mempunyai butiran palsu kepada sebuah syarikat pembersihan.  Ia bagi membolehkan syarikat mereka memasuki tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.  Sementara itu, Pengarah SPRM Kedah, Datuk Shaharom Nizam Abd Manap ketika dihubungi mengesahkan penahanan kesemua suspek.  Kes disiasat dibawah Seksyen 18, Akta SPRM 2009.


Ke-13 dalam senarai indeks pemulihan Nikkei, Malaysia di landasan tepat tangani COVID-19

KUALA LUMPUR, 11 Januari - Kedudukan Malaysia di tangga ke-13 berbanding 115 pada Ogos tahun lepas dalam senarai terbaharu Indeks Pemulihan COVID-19 Nikkei menunjukkan negara kini berada di landasan yang tepat dalam menangani pandemik itu. Menteri Kanan Pertahanan Datuk Seri Hishammuddin Tun Hussein berkata ini juga menunjukkan negara menuju situasi lebih baik dan semakin hampir kepada pemulihan dengan jumlah kes yang rendah, kadar vaksinasi lebih baik dan langkah penjarakan fizikal lebih longgar.Beliau berkata usaha baik ini mesti berterusan dan semua pihak tidak boleh cepat berpuas hati. Hishammuddin juga berkata keutamaan kerajaan ketika ini ialah menurunkan lagi jumlah kes harian, meningkatkan kadar vaksinasi khususnya dos penggalak dan membawa negara ke Fasa Endemik. "Ia bukan mudah namun kita berkemampuan untuk melaksanakannya," kata beliau dalam sidang media selepas Mesyuarat Menteri Kuartet COVID-19 di sini hari ini. "Dan saya harap bahawa merasa bertanggungjawab mematuhi SOP-SOP yang sedia ada. Akan terus berdisplin orang ramai supaya angka-angka dan juga apa yang kita lakukan selama ini yang dikitriaf di peringkat antarabangsa sebagai satu pendekatan yang tepat, ianya akan menghasilkan keputusan juga apa dia yang kita harapkan pada masa-masa akan datang," katanya.


Palsukan sijil vaksinasi, jemaah umrah mesti jujur dalam ibadah

PUTRAJAYA, 11 Januari- Menteri di Jabatan Perdana Menteri Hal Ehwal Agama, Idris Ahmad menzahirkan rasa kesal terhadap sesetengah jemaah umrah yang sanggup bertindak memalsukan sijil vaksinasi bagi membolehkan mereka melaksanakan ibadah tersebut di Mekah.  Menurutnya, jemaah umrah perlu jujur dalam melakukan sebarang tindakan terutamanya dalam perkara yang melibatkan pelaksanaan ibadah di tanah suci itu.  "Benda-benda seperti ini tidak sepatutnya berlaku macam tu, kerana pertamanya kita nak pergi tempat-tempat suci saya yakin dan percaya orang-orang nak pegi umrah ni walaupun dia ada sumber-sumber pendapatan yang tak betul tapi nak pergi umrah haji, dia akan pastikan wang tu memang wang daripada yang betul-betul halal, 100% halal jadi tiba-tiba dia buat macam tu dia tak berapa nak kena sangat lah" kata Idris. Pihaknya akan memanggil agensi pengendali umrah terlibat untuk mendapatkan maklumat lanjut dan menyerahkan tindakan selanjutnya kepada Kementerian Pelancongan.  Beliau juga berharap agar pihak yang bertanggungjawab dapat menyelesaikan masalah tersebut segera bagi mengelakkan berlakunya kesilapan yang sama di masa akan datang.  Beliau berkata demikian kepada pemberita selepas menyampaikan sumbangan kepada warga agensi di bawah Menteri di Jabatan Perdana Menteri Hal Ehwal Agama yang terjejas banjir di Kompleks Islam Putrajaya.


Tiada lagi PKP, kawalan di sempadan negara akan diperketat

KUALA LUMPUR, 11 Januari  - Perintah Kawalan Pergerakan (PKP) secara besar-besaran tidak akan dilaksanakan semula.Namun kawalan lebih ketat akan dilaksanakan di pintu masuk dan keluar negara, dalam usaha mengekang pandemik COVID-19 khususnya varian Omicron, kata Menteri Kanan Pertahanan, Datuk Seri Hishammuddin Tun Hussein. “Setakat ini sebanyak 245 kes Omicron telah disahkan di Malaysia. Sebahagian besar kes jangkitan di negara kita ini masih lagi berpunca daripada kepulangan pengembara dari luar negara."Kita akan ambil langkah kawalan lebih ketat, tetapi PKP secara besar-besaran tidak akan dilaksanakan semula,” Hishammuddin bercakap dalam sidang media selepas mesyuarat kuatert menteri COVID-19 di sini. Turut hadir, Menteri Kesihatan Khairy Jamaluddin, Menteri Pengangkutan Datuk Seri Wee Ka Siong dan Menteri Perpaduan Negara Datuk Halimah Mohamed Saddique.Hishammuddin berkata, tumpuan kerajaan kini adalah kembali kepada usaha transisi ke arah endemik yang tertangguh akibat beberapa isu sebelum ini.Kerajaan juga memantau rapat status semasa pelaksanaan Laluan Perjalanan Lengkap Vaksin (VTL) dengan melihat ruang dan peluang untuk melaksanakannya dengan beberapa negara lagi termasuk Indonesia dan Thailand.“Bagaimanapun ia bergantung kepada situasi COVID-19, bukan sahaja di negara-negara berkenaan tetapi juga di negara kita,” katanya.


BANJIR : Peruntukan RM1.4 bilion bagi kerja baik pulih infrastruktur kritikal

JELEBU, 11 Januari - RM1.4 bilion diperuntuk bagi kerja baik pulih infrastruktur kritikal membabitkan hampir seribu jalan rosak, jambatan runtuh dan runtuhan cerun susulan bencana banjir di seluruh negara.Antaranya pembaikan cerun runtuh di 449 lokasi, banjir (443 lokasi), banjir kilat (62 lokasi) dan masing-masing lima lokasi melibatkan jalan mendap, jambatan rosak atau runtuh.Menteri Kanan Kerja Raya, Datuk Seri Fadillah Yusof berkata kerja pembersihan di 928 lokasi telah selesai dan dibuka sekurang-kurangnya satu lorong kepada pengguna. "Kerja kritikal ni ialah untuk kita siapkan supaya jalan ni dapat dibuka dan sebahagian lagi kerja cerun kita kena baiki dan sebagainya."Diharapkan, paling lewat yang susah sikit tu menjelang Jun tahun ini sasaran kita siapkan."Mana yang dapat disiapkan awal kita akan siapkan awal yang penting untuk kita buka jalan-jalan supaya perhubungan ni tidak terputus", kata Fadillah semasa melawat jambatan Bailey (jambatan mudah alih pasang siap) di Kampung Bemban, di sini.


Tidak sukar urus banjir di Johor, rakyat sedia dan patuh

JOHOR BHARU, 11 Januari- Dua ribu 15 operasi banjir dijalankan Jabatan Bomba dan Penyelamat (JBPM) Johor sejak bencana tersebut melanda negeri itu, 3 Januari lalu.  Operasi melibatkan seribu 400 anggota bomba, 65 buah bot pelbagai jenis dan 10 buah lori digunakan untuk operasi pemindahan penduduk terjejas banjir.  Timbalan Pengarah JBPM negeri, Pauzan Ahmad berkata, 600 anggota JBPM ditugaskan setiap hari bagi melancarkan operasi banjir. "Rakyat Johor telah bersiap sedia dan patuh kepada segala arahan pihak berkuasa untuk berpindah apabila dikehendaki,""Untuk makluman, 218 penduduk telah diselamatkan dan mereka terdiri daripada kanak-kanak, orang kurang upaya (OKU) dan warga emas, mereka dipindahkan ke kawasan pemindahan yang disediakan," jelasnya selepas menjadi tetamu Rancangan Chak di Konti Johorfm.  Mengenai bantuan pembersihan pasca banjir, JBPM katanya akan mengerakkan Skuad Kebajikan Bomba dalam operasi bersepadu dijalankan bagi membersihkan tempat-tempat awam seperti sekolah, dewan, balai raya, surau dan masjid di kawasan terlibat.


Lebih RM300,000 diperuntukan perkasa industri nanas di Terengganu

SETIU, 11 Januari- Lembaga Perindustrian Nanas Malaysia, LPNM menyalurkan peruntukan Pakej Rangsangan Ekonomi (PRE) sebanyak RM328,555 untuk Negeri Terengganu.  Ini melibatkan insentif bantuan dan peralatan seperti set mesin pam semburan serta insentif lori pengangkut.  Bagi pembangunan tanaman nanas, negeri tersebut menerima peruntukan berjumlah RM1.5 juta di bawah skop Projek Pengukuhan Tanaman Nanas Bernilai Tinggi serta lain-lain peruntukan, melibatkan ladang kontrak serta industri kecil dan sederhana. Sekali gus menjadikan nilai keseluruhan peruntukan termasuk PRE Prihatin adalah sebanyak RM1.89 juta. Ketua Pengarah LPNM, Mohd Khairuzamri M. Salleh berkata, Terengganu mempunyai potensi besar bagi memperluaskan kawasan tanaman nanas yang pada ketika ini sudah mencecah 300 hektar. Antara kawasan penanaman utama nanas di negeri itu, terletak di daerah Setiu, Besut, Hulu Terengganu dan Kemaman. Tumpuan pastinya terhadap tanaman nanas varieti premium seperti MD2 untuk pasaran tempatan dan juga eksport."Untuk setiap tahun kita libatkan lebih kurang 1,000 pengusaha nanas dan 90 peratus daripadanya merupakan B40."Purata pendapatan pula sebanyak RM5,000 sebulan khusus untuk mereka yang menanam nanas MD2," jelasnya selepas Majlis penyempurnaan Program Penyampaian Insentif PRE Prihatin Pengusaha Nanas Negeri Terengganu di Sungai Tong, Setiu.  PRE Prihatin Pengusaha Nanas merupakan satu peruntukan tambahan kepada LPNM melalui Kementerian Pertanian dan Industri Makanan MAFI yang disalurkan pada pertengahan 2020, bertujuan merangsang ekonomi sektor industri nanas disebabkan pandemik COVID-19.  Sebanyak RM13 juta telah disalurkan kepada 5,000 orang yang terlibat dengan rantaian industri tanaman berkenaan terdiri daripada pekebun, pengangkut dan penjual, pengeksport, usahawan pemasar serta usahawan industri kecil dan sederhana.


Hanya satu PPS dibuka di Pekan, Pahang

KUANTAN, 11 Januari - Situasi banjir di Pahang.Hanya Sekolah Kebangsaan Temai di Pekan masIh dibuka sebagai Pusat Pemindahan Sementara (PPS) di Pahang. Menurut Info Bencana JKM, seramai 61 orang daripada 12 keluarga masih berada di PPS tersebut. PPS berkenaan telah dibuka sejak 18 Disember lalu bagi menempatkan penduduk terjejas banjir. Sementara itu, PPS terakhir di Rompin yang menempatkan 14 mangsa daripada empat keluarga menamatkan operasinya malam tadi apabila mereka dibenarkan pulang ke rumah masing-masing.Jabatan Meteorologi turut meramalkan cuaca baik di daerah Pekan sepanjang hari ini.


KeTSA arah Jabatan Perhutanan segera kenal pasti kawasan berisiko tinggi, elak risiko bencana dan mitigasi

PUTRAJAYA, 11 Januari- Jabatan Perhutanan Semenanjung Malaysia (JPSM) diberi tempoh sebulan untuk mengemukakan laporan serta langkah mitigasi di kawasan berisiko tinggi di Seluruh Semenanjung.Menteri Tenaga dan Sumber Asli, Datuk Seri Takiyuddin Hassan berkata, pihak kementerian mengambil perhatian ke atas insiden berlakunya lambakan kayu hanyut, puing, gelinciran tanah dan kejadian kepala air di beberapa buah negeri ekoran berlakunya hujan lebat dan banjir besar. "Sebagai tindakan serta merta, saya telah mengarahkan JPSM bekerjasama dengan semua Pengarah Perhutanan Negeri supaya segera mengenal pasti kawasan berisiko tinggi (hotspot) di seluruh Semenanjung Malaysia. "Pada masa ini, JPSM telah menggunapakai aplikasi sistem Forest Monitoring using Remote System (FMRS) termasuk penggunaan dron bagi tujuan penguatkuasaan, pemantauan dan pengesanan perubahan litupan kawasan hutan secara real time," katanya menerusi satu kenyataan.Dalam pada itu JPSM turut diminta mengenal pasti kawasan Taman Eko Rimba dan hutan-hutan lipur yang belum dipasang dengan sistem amaran awal untuk pemasangan segera. Ini bagi memastikan kawasan tersebut selamat kepada penduduk setempat dan orang awam.Takiyuddin berkata dalam sektor pengurusan perhutanan, dasar Kerajaan Persekutuan adalah jelas iaitu berasaskan amalan Pengurusan Hutan Secara Berkekalan (Sustainable Forest Management - SFM).Langkah itu juga selaras penekanan Perdana Menteri, Datuk Seri Ismail Sabri Yaakob agar semua kerajaan negeri di Semenanjung Malaysia mengambil tindakan ke arah meningkatkan kawasan berhutan sedia ada dari 43.41% kepada 50% menjelang tahun 2040."Ia selari dengan Rancangan Fizikal Negara Ke-4 (RFN4) yang telah diluluskan oleh Mesyuarat Majlis Perancang Fizikal Negara Ke-39 pada 21 Oktober 2021," menurut kenyataan tersebut.


Penduduk terjejas banjir di Johor terus berkurangan

SEGAMAT, 11 Januari - Jumlah penduduk terjejas banjir di Johor terus berkurangan. Setakat pukul 10 pagi tadi, 2,255 orang daripada 641 keluarga ditempatkan di 35 pusat pemindahan sementara (PPS), Pengerusi Jawatankuasa Kesihatan dan Alam Sekitar Johor, R Vidyananthan berkata, di daerah Segamat yang terjejas teruk sebelum ini, masih menempatkan 734 mangsa daripada 199 keluarga di 15 PPS .Selain Segamat, tiga daerah lagi iaitu di Tangkak, Muar dan Batu Pahat turut mencatat penurunan.  Empat jalan masih ditutup bagi semua jenis kenderaan membabitkan Jalan Pogoh, Segamat; Jalan Felda Bukit Aping (Jalan Kemuning 1), Kota Tinggi; Jalan Tekam-Pogoh, Muar dan Jalan Muar-Labis, Muar. Sementara itu, laporan Jabatan Pengairan dan Saliran Negeri Johor menunjukkan aras air sungai di kawasan terjejas menunjukkan trend penurunan namun ada sebahagiannya masih berada di paras bahaya.


Pelan Pemulihan Negara 2.0 lebih komprehensif dan inklusif

PUTRAJAYA, 11 Januari - Pelan Pemulihan Negara (PPN) 2.0 akan dirangka secara lebih komprehensif serta inklusif bagi memastikan pemulihan seterusnya yang bersifat menyeluruh.Tan Sri Muhyiddin Yassin memaklumkan, satu pasukan kerja bakal dibentuk bagi meneliti secara mendalam sektor yang perlu diberi keutamaan sesuai jangka masa pemulihan. Menurut beliau, jika sesuatu sektor dibiarkan untuk pulih secara semula jadi, ia bakal mengambil lebih banyak masa untuk pulih sepenuhnya.Ujar beliau lagi dengan PPN 2.0, Majlis Pemulihan Negara (MPN) mempunyai hala tuju lebih khusus bagi membantu sektor yang memerlukan.Pasukan kerja tersebut akan mengemukakan cadangan serta memperhalusi langkah menangani kes COVID-19 tanpa harus mengambil langkah kebelakang dengan mengenakan kembali Perintah Kawalan Pergerakan (PKP).


MPN syor teliti cadangan pembukaan sempadan negara

PUTRAJAYA, 10 Januari- Majlis Pemulihan Negara (MPN) mengesyorkan Kementerian Kesihatan (KKM) dan Kementerian Dalam Negeri (KDN) memulakan perbincangan untuk meneliti, merancang dan mencadangkan, langkah membuka semula sempadan negara dengan segera dan selamat kepada majlis itu.  Menurut Pengerusinya, Tan Sri Muhyiddin Yassin pembukaan sempadan negara merupakan antara langkah penting yang akan menyokong proses pemulihan negara.  "Cadangan kita supaya satu jawatankuasa dibentuk antara beberapa kementerian tadi, dan bentangkan semula kepada pihak majlis (MPN) tentang bila dan bagaimana caranya sempadan negara kita dapat dibuka secara berperingkat,"Pandangan majlis, kalau tidak ada satu perancangan yang jelas kami bimbang bahawa penutupan sempadan kita ni dalam satu tempoh yang tidak menentu akan membawa kesan cepat atau lambat kepada proses pemulihan negara," jelasnya dalam sidang media selepas mempengerusikan mesyuarat MPN di Putrajaya.  Jelasnya lagi, MPN turut mengesyorkan agar Agensi Pengurusan Bencana Negara (NADMA) membuat perancangan awal, bagi persiapan sebelum bencana banjir dan langkah pemulihan pasca banjir yang berlaku setiap tahun.  Katanya NADMA, Jabatan Meteorologi dan Kementerian Alam Sekitar dan Air dicadangkan lebih proaktif untuk melihat kepada penggunaan teknologi jangkaan baharu, dalam menangani isu bencana alam sekitar.  Dalam perkembangan berkaitan, MPN turut mengesyorkan Kementerian Pertanian dan Industri Asas Tani bersama Kementerian Sumber Manusia, memperhalusi langkah untuk menangani isu kekurangan tenaga kerja yang meruncing bagi sektor perikanan laut dalam.  Masalah berkenaan menyebabkan jumlah pendaratan ikan berkurangan dan bekalan ikan di pasaran terganggu, sekaligus menjejaskan pemulihan dalam sektor perikanan.


COVID-19: Malaysia catat 2,641 kes baharu

KUALA LUMPUR, 10 Januari- Kes baharu COVID-19 hari ini mencatatkan sebanyak 2,641 kes.Ia menjadikan jumlah kumulatif kes kini 2,788,860, kata Ketua Pengarah Kesihatan Tan Sri Dr Noor Hisham Abdullah. Kes import pula sebanyak 338 kes, melibatkan 273 warganegara dan 65 warga asing.Dalam pada itu, Dr Noor Hisham memaklumkan sebanyak 2,808 kes sembuh dilaporkan dan 4 kluster baharu dilaporkan.Ini menjadikan jumlah kluster aktif sebanyak 169 kluster.Seramai 253 kes memerlukan rawatan di Unit Rawatan Rapi dengan 106 kes daripadanya memerlukan bantuan pernafasan.Berhubung situasi semasa bencana banjir, sehingga 3 petang hari ini jumlah Pusat Perpindahan Sementara (PPS) yang masih beroperasi  sebanyak 43 iaitu di Johor (37), Pahang (3) dan Melaka (3).Tambahnya lagi, 1 kes baharu COVID-19 hari ini dikesan dalam kalangan mangsa banjir.


"Sah atau tidak, yang penting datang masjid," - Idris Ahmad

KUALA LUMPUR, 10 Januari- Keputusan penjarakan saf solat di masjid tidak dibuat sewenangnya, namun mengambil kira pelbagai aspek termasuk faktor kesihatan.Menteri di Jabatan Perdana Menteri (Hal Ehwal Agama) Idris Ahmad berkata, semua pihak perlu akur dan bersikap terbuka terhadap keputusan kerajaan mengenai isu tersebut."Apa yang lebih penting ketika ini adalah usaha mengimarahkan masjid dengan meramaikan jumlah ahli jemaah, kita tidak perlu bahaskan soal sah atau tidak,""Bagaimanapun, pelaksanaan solat berjemaah secara merapatkan saf boleh dilaksanakan pada masa depan, bergantung kepada kadar penurunan jangkitan COVID-19 di negara ini," jelasnya kepada pemberita selepas rakaman program terbitan RTM di Wisma Berita Angkasapuri.Beliau turut mengambil contoh negara Arab Saudi yang kembali mengambil pendekatan sama demi kesihatan rakyat.Dalam pada itu, Idris turut memaklumkan ,pihaknya menerusi agensi di bawah Majlis Agama Islam Wilayah Persekutuan (MAIWP) menyalurkan bantuan sebanyak RM35 juta kepada mangsa banjir menerusi Program Sentuhan Kasih MAIWP-Misi Bantuan Banjir 2.0.Program itu turut menyalurkan bantuan kepada mangsa banjir di Selangor, Melaka, Negeri Sembilan, Pahang, Kelantan serta Terengganu.Bantuan tambahan RM20 juta juga diperlukan bagi kerja-kerja membaik pulih kediaman terjejas.


Syarikat automatif digesa cepatkan proses baik pulih - MAA

KUALA LUMPUR, 10 Januari- Persatuan Automotif Malaysia (MAA) memohon agar ahlinya memberikan sokongan penuh kepada pelaksanaan inisiatif Baucar Diskaun Automotif Keluarga Malaysia.Presidennya, Datuk Aishah Ahmad turut menggesa ahli persatuan itu agar mempercepat proses pembaikan dan meringankan beban pemilik kenderaan yang terjejas akibat banjir."Mangsa sudah mengalami kerugian besar dan memerlukan apa sahaja bantuan untuk mengurangkan penderitaan mereka," katanya dalam satu kenyataan hari ini.Aishah berkata, MAA memuji usaha kerajaan dalam memperkenalkan Baucar Diskaun Automotif Keluarga Malaysia yang bertujuan membantu mangsa banjir."Ini bagi memastikan semua pihak berkepentingan memahami peranan dan tanggungjawab mereka, dan bekerja sebagai satu pasukan bersama dalam satu keluarga besar iaitu Keluarga Malaysia untuk membantu mangsa dengan segera."Ia juga selaras dengan komitmen kerajaan untuk memastikan bantuan holistik kepada semua yang terjejas akibat bencana banjir supaya mereka dapat kembali menjalani kehidupan seperti biasa secepat mungkin," katanya.Sementara itu, Perodua memberi komitmen untuk memastikan kenderaan yang dihantar ke pusat servis dibaiki secepat mungkin.Setakat hari ini, sebanyak 1,987 unit kenderaan Perodua telah ditunda ke 200 pusat servis di seluruh negara untuk penilaian, 323 unit daripadanya telah dibaik pulih.Perodua turut menyediakan sebuah hab di Shah Alam untuk tujuan membaiki dan memulihkan kenderaan yang mengalami kerosakan akibat banjir.Di bawah Baucar Diskaun Automotif Keluarga Malaysia, baucar diskaun sehingga RM1,000 untuk pembaikan atau penggantian kenderaan penumpang persendirian akan diberikan oleh kerajaan kepada mangsa yang terjejas akibat banjir besar.Sementara itu, syarikat ahli MAA yang mengambil bahagian akan menawarkan diskaun sekurang-kurangnya 25 peratus ke atas jumlah kos kerja pembaikan (termasuk alat ganti dan caj buruh) serta perkhidmatan tunda percuma ke pusat servis sah terdekat untuk kenderaan yang terjejas banjir.Aishah berkata, MAA telah diberi jaminan oleh syarikat ahli yang mengambil bahagian bahawa pusat servis yang diberi kuasa akan berusaha untuk mempercepatkan proses pembaikan kenderaan yang terjejas."Beberapa syarikat ahli MAA yang mengambil bahagian seperti Perusahaan Otomobil Kedua Sdn Bhd (PERODUA) dan Proton Holdings Bhd (PROTON) telah mengesahkan bahawa mereka sanggup meningkatkan diskaun sehingga 50 peratus ke atas kos alat ganti."MAA gembira kerana ramai ahli kami secara sukarela melangkah ke hadapan untuk melaksanakan peranan mereka, bukan sahaja sebagai aktiviti Tanggungjawab Sosial Korporat (CSR) tetapi juga atas sebab kemanusiaan."MAA berharap bantuan yang diberikan dapat meringankan beban dan penderitaan semua mangsa banjir yang terjejas," katanya.


Kerajaan serius tangani isu populasi Harimau Malaya - PM

KUALA LUMPUR, 10 Januari- Kerajaan serius menangani isu populasi Harimau Malaya atau nama saintifiknya Panthera tigris jacksoni di hutan negara yang kini berjumlah kurang daripada 150 ekor.Perdana Menteri Datuk Seri Ismail Sabri Yaakob berkata jika tindakan segera tidak dilakukan, Malaysia berhadapan dengan risiko kepupusan Harimau Malaya yang menjadi simbol Jata Negara, lambang negeri-negeri serta pelbagai kementerian, jabatan dan agensi.“Lebih membimbangkan, spesies ikonik negara itu akan hilang buat selama-lamanya,” katanya dalam kenyataan selepas mempengerusikan Mesyuarat Pertama Pasukan Petugas Kebangsaan Bagi Konservasi Harimau Malaya (MyTTF) di Putarajaya, hari ini.Mesyuarat dihadiri Menteri Besar Negeri Sembilan Datuk Seri Aminuddin Harun; Menteri Besar Pahang Datuk Seri Wan Rosdy Wan Ismail; Menteri Besar Selangor Datuk Seri Amirudin Shari serta Ahli-Ahli Majlis Kerajaan Negeri mewakili Menteri Besar Kelantan, Terengganu, Johor, Kedah dan Perak.Di peringkat Persekutuan, ia dihadiri Menteri Tenaga dan Sumber Asli Datuk Seri Takiyuddin Hassan, Menteri Kewangan Tengku Datuk Seri Zafrul Tengku Abdul Aziz serta wakil daripada kementerian, jabatan serta agensi yang berkaitan.


Miliki "walkie-talkies", Suu Kyi dipenjara empat tahun

YANGON, 10 Januari- Mahkamah Junta Myanmar mengenakan hukuman penjara empat tahun terhadap pemimpin demokrasi Myanmar, Aung San Suu Kyi atas tiga dakwaan jenayah terhadapnya. Suu Kyi ditahan ketika rampasan kuasa oleh pihak tentera pada 1 Februari tahun lalu.Menurut sumber, penerima Nobel berumur 76 tahun itu didapati bersalah atas dua tuduhan mengimport dan memiliki "walkie-talkies" secara haram dan melanggar peraturan berkaitan sekatan pandemik COVID-19.Jurucakap Junta, Mejar Jeneral Zaw Min Tun mengesahkan keputusan dan hukuman tersebut sambil menegaskan Suu Kyi akan terus dikenakan tahanan rumah sementara kes-kes yang lain masih dalam proses mahkamah.Disember lalu, Suu Kyi dikenakan hukuman penjara empat tahun atas kesalahan ingkar dan melanggar peraturan sekatan COVID-19 ketika kempen politiknya.Namun Ketua Junta, Min Aung Hlaing memendekkan tempoh hukuman kepada hanya dua tahun dan perlu menjalani hukuman tahanan rumah di Naypyidaw. -AFP


Tiada stok vaksin luput dibekalkan kepada PSV & PPV - KKM

PUTRAJAYA, 10 Januari- Kementerian Kesihatan Malaysia (KKM) mengesahkan tiada stok vaksin yang luput dibekalkan kepada Pusat Simpanan Vaksin (PSV) atau Pusat Pemberian Vaksin (PPV).Penjelasan itu merujuk kepada beberapa muat naik dan video tular di media sosial mendakwa vaksin COVID-19 yang diberikan kepada penerima telah atau hampir luput. Menurut Pengarah Kanan Perkhidmatan Farmasi, KKM Norhaliza A. Halim penentuan jangka hayat produk farmaseutikal termasuk vaksin COVID-19 ditetapkan berdasarkan ujian kestabilan produk vaksin yang dijalankan oleh pihak pengilang. "Ujian tersebut dijalankan pada masa nyata (real-time) untuk suhu penyimpanan yang tertentu," katanya menerusi satu kenyataan."KKM memantau secara berterusan bekalan dan tarikh luput vaksin COVID-19 yang diterima oleh PSV dan PPV dengan mengguna pakai Sistem Pengurusan Vaksin (Vaccine Management System atau VMS) selain sistem inventori sedia ada yang terdapat di fasiliti terlibat dalam Program Imunisasi COVID-19 Kebangsaan (PICK), kata kenyaatan itu. Sebagai makluman, Vaksin COVID-19 telah dibangunkan dalam jangka masa yang singkat (kurang daripada 2 tahun) sebagai tindak balas kepada wabak tersebut berbanding tempoh pembangunan biasa sesuatu produk farmaseutikal. Justeru, tempoh ujian yang dijalankan untuk menentukan jangka hayat vaksin adalah terhad. Pihak pengilang hanya dibenarkan untuk meletakkan tarikh luput berdasarkan tempoh kestabilan vaksin itu telah diuji pada masa nyata dan bukan secara ekstrapolasi. Sekiranya pihak pengilang mempunyai data tambahan setelah ujian lanjut dijalankan, permohonan pelanjutan jangka hayat vaksin akan dikemukakan kepada Bahagian Regulatori Farmasi Negara (NPRA) untuk dinilai. Pelanjutan tempoh jangka hayat produk vaksin tersebut hanya akan diluluskan setelah hasil penilaian dapat mengesahkan ia memenuhi keperluan regulatori. Malah, ia juga terpakai kepada semua produk farmaseutikal lain yang sedia berdaftar.Selain itu, tempoh jangka hayat produk vaksin COVID-19 juga akan berubah sekiranya terdapat perubahan kepada suhu penyimpanan. Justeru, tarikh luput baharu akan diberikan kepada produk tersebut.Produk masih selamat untuk diadministrasi selagi mana ia belum melangkaui tarikh luput baharu tersebut.Sebagai maklumat tambahan, NPRA telah meluluskan permohonan pelanjutan jangka hayat bagi vaksin Comirnaty (daripada 6 bulan kepada 9 bulan), vaksin CoronaVac yang dikilangkan oleh Sinovac, China (daripada 9 bulan kepada 12 bulan) dan vaksin CoronaVac yang dikilangkan oleh Pharmaniaga Lifescience, Malaysia (daripada 6 bulan kepada 12 bulan). NPRA juga telah meluluskan pelanjutan tempoh jangka hayat bagi produk vaksin Convidecia daripada 6 bulan kepada 12 bulan pada 17 Disember 2021.


Ibu bapa akur SOP mencegah wabak, buat ujian saringan sendiri sebelum ke sekolah.

BANGSAR, 10 Januari - Seperti diumumkan sekolah kumpulan B, hari ini memulakan sesi persekolahan untuk penggal ketiga 2021/2022.Tinjauan wartawan RTM di Sekolah Kebangsaan Bangsar di ibu negara, mendapati langkah kawalan kesihatan terus diberi perhatian oleh pihak sekolah.Malah ada ibu bapa yang membuat ujian saringan COVID-19 sendiri sebelum menghantar anak ke sekolah."Ada pesan untuk jaga jarak dan kesihatan. ada buat test swab (ujian saringan). Kalau boleh, untuk kesihatan anak saya di sini terjaga cikgu-cikgu sekolah. In shaa-Allah, akan terjagalah. kalau boleh nak seluruh anak-anak di sekolah ini aktif". kata Zulpiah Ibrahim yang ditemui ketika menghantar anaknya ke sekolah.Seorang lagi penjaga, Mohd Farid Mohd Zahaimi berkata pihak sekolah mengenakan SOP ketat dan tiada masalah baginya untuk mematuhi ke semua peraturan tersebut."Dari segi itu, memang jaga SOP lah. Fahamkan anak-anak tentang SOP, jaga penjarakan, mask, kemudian sanitize lah. Harapan saya untuk sekolah agar dapat menjaga disiplin dan SOP murid murid. bagi kefahaman yang mantap untuk mereka menjalani sekolah dengan lancar, katanya."Saya dah cakap dekat anak-anak, nak makan, nak beli jangan ramai-ramai, mesti ikut SOP, beli dan makan dalam kelas untuk lebih selamat. Saya juga minta pihak sekolah, untuk menjaga anak murid, kita dah serah pada cikgu pandai-pandailah cikgu aturkan.minta-minta jangan jadi apa-apalah, kata seorang lagi bapa, Abd Khalid Ibrahim.Tinjauan juga mendapati, kesemua SOP mencegah COVID-19 dipatuhi sewajarnya, termasuk pemakaian pelitup muka dan penggunaan cecair pembasmi kuman. Selain itu, pemeriksaan suhu di pintu pagar sekolah turut dilakukan.Sistem penggiliran secara mingguan juga diamalkan selaras garis panduan Kementerian Pendidikan.Ini bagi memastikan tiada pertembungan pelajar sekali gus memudahkan operasi dan kawalan pergerakan pelajar sepanjang sesi persekolahan.Sesi penggal ketiga sepatutnya bermula pada 2 Januari 2022 bagi sekolah Kumpulan A dan 3 Januari 2022 bagi Kumpulan B.Namun terpaksa ditangguhkan selama seminggu berikutan bencana banjir di beberapa negeri.


Penjarakan saf solat bukan 'saja-saja' dibuat - Menteri Agama

BAGAN SERAI, 9 Januari - Tindakan kerajaan untuk memutuskan penjarakan saf solat bukan 'saja-saja' dibuat, kata Menteri di Jabatan Perdana Menteri (Hal Ehwal Agama) Senator Idris Ahmad.Jelas Idris, sebaliknya keputusan dibuat setelah pihak berkuasa agama negeri mengambil kira pandangan termasuk Kementerian Kesihatan (KKM) dan ulama saat negara masih berdepan situasi pandemik COVID-19.“Kalau kita ingin rapat saf, keputusan yang dibuat bukanlah saja-saja dibuat sebaliknya dah diputuskan oleh orang agama, ulama, KKM dan sebagainya."Kita juga kena rujuk kepada bidang kuasa agama negeri dan sekiranya dibenarkan KKM dan semua itu bergantung kepada keputusan mereka dan semua kena hormat."Di Arab Saudi pun mereka terpaksa melakukan penjarakan semula saf solat kerana tentu ada sebab tertentu dan insya-Allah kita akan bincang semula perkara itu dari semasa ke semasa apabila diperlukan," katanya selepas merasmikan pecah tanah bangunan Sekolah Rendah Integrasi Teras Islam (SRITI) Bestari di sini hari ini.Beliau mengulas langkah beberapa negeri termasuk Perlis yang kembali merapatkan saf di masjid dan surau manakala Johor pula memendekkan jarak ditetapkan menerusi prosedur operasi standard (SOP).Dalam pada itu, Idris memberitahu beliau akan membuat pertemuan dengan pengendali umrah susulan tindakan kerajaan menangguhkan perjalanan umrah ke Arab Saudi selama sebulan berkuat kuasa semalam.Menurut Idris, pihaknya sedia berbincang mengenai masalah dihadapi pengendali umrah meskipun pelaksanaan ibadah umrah adalah bidang kuasa Kementerian Pelancongan, Seni dan Budaya (MOTAC).“Boleh bincang dengan saya dan insya-Allah pegawai saya akan aturkan tarikh sesuai dalam masa terdekat,” tambahnya.Berkuat kuasa semalam, kerajaan memutuskan untuk menangguhkan sementara perjalanan umrah bagi tempoh sebulan bagi menilai dan meneliti risiko terhadap beberapa perkara termasuk SOP.


Nelayan maut, terjatuh dari bot semasa menangkap ikan

LABUAN, 9 Januari- Mayat seorang nelayan tempatan yang disyaki terjatuh dari bot di perairan Sipitang, Sabah telah ditemui.  Pengarah Zon Maritim Labuan, Kapten Nudin Jusoh berkata, mangsa, Muhd Iqbal Daud, 43 tahun dilaporkan hilang semasa menangkap ikan di pesisir pantai awal pagi tadi.Pusat Operasi Zon Labuan menerima maklumat berkaitan kehilangan mangsa pada pukul 8.15 pagi sekaligus mengaktifkan OP Carilamat yang memfokuskan pencarian di kawasan sekitar lima batu nautika dari lokasi terakhir mangsa dilihat.  Mayat mangsa kemudiannya ditemukan di kawasan Sungai Buntu kira-kira pukul 1.50 tengahari sebelum diserahkan kepada pihak polis untuk tindakan lanjut.  Operasi tersebut turut melibatkan kerjasama daripada polis, Jabatan Bomba dan Penyelamat, Agensi Pertahanan Awam serta komuniti maritim setempat.


Sesi persekolahan penggal ketiga: 27 sekolah di Johor belum dibuka susulan terjejas banjir dan menjadi PPS

SEGAMAT, 9 Januari- 27 buah sekolah di Johor masih tidak beroperasi kerana dijadikan PPS dan masih digenangi air manakala 19 sekolah memulakan sesi persekolahan penggal ketiga hari ini.Timbalan Menteri Pendidikan II, Datuk Mohamad Alamin memaklumkan, secara keseluruhan sebanyak 46 sekolah di Johor dijadikan PPS susulan banjir melanda sejak 1 Januari lalu.Ia melibatkan 15 buah di Segamat; Tangkak (13); Muar (tujuh); Mersing (empat); masing-masing tiga di Kota Tinggi dan Batu Pahat, serta Kluang (satu).Jelas beliau, kementerian tidak akan membebankan pelajar yang tidak dapat menyertai sesi persekolahan kali ini dan memberi mereka ruang mendepani proses pascabanjir sebelum masuk semula ke sekolah.Lebih 14,000 pelajar terjejas akibat banjir dibenarkan memakai pakaian biasa ke sekolah dan Kementerian Pendidikan turut memberi jaminan bekalan buku teks mencukupi bagi menggantikan lebih 260,000 buku teks yang rosak akibat banjir.


JKDM Johor, rampas rokok seludup dan air zam zam bernilai RM8.78 juta

JOHOR BAHRU, 9 Januari- Jabatan Kastam Diraja Malaysia (JKDM) Johor merampas 7.92 juta batang rokok seludup, serta 600 botol air zam zam, bernilai RM8.78 juta.  Pengarahnya, Sazali Mohamad memaklumkan rokok putih dirampas di Pelabuhan Pasir Gudang pada 28 Disember manakala air zamzam di Kompleks Sultan Abu Bakar, Gelang Patah pada 30 Disember lalu.Siasatan mendapati sindiket membuat pengikraran tidak benar dengan melabelkan dagangan sebagai aksesori cabinet di dalam borang kastam, bagi mengelak cukai tinggi.  "Modus operandi kes ini ialah membuat pengikraran tidak benar terhadap pengeksportan air zam zam di dalam dokumen borang kastam dua, lori tersebut membawa bersama dagangan lain seperti peralatan mandian, minyak urut, peralatan sembahyang, dan lain lain dagangan untuk dieksport ke negara jiran",kata Sazali.Seorang lelaki berumur 43 tahun daripada syarikat perkapalan terlibat telah diambil keterangan sebelum dibebaskan dengan jaminan.  Berhubung rampasan 3,000 liter air zam zam pula ia dipercayai cuba dibawa keluar ke Singapura kerana permintaan tinggi. Sampel air zam zam tersebut sedang menjalani ujian kimia, dan akan diserahkan kepada Kementerian Kesihatan sekiranya tulen.  Seorang pemandu lori lelaki bersama kelindan lelaki, berumur 21 hingga 30 tahun diambil keterangan sebelum dibebaskan dengan jaminan.


Penubuhan Task Force amaran awal bencana tepat pada masanya

SHAH ALAM, 9 Januari - Situasi banjir yang berlaku di Selangor baru-baru ini sememangnya sesuatu yang tidak diduga sama sekali.Banyak pengalaman dan iktibar yang boleh diambil pelbagai pihak bagi mengurangkan risiko pada masa akan datang.Bukan sahaja berhubung sistem amaran awal bencana, malah rakyat juga perlu sentiasa berwaspada dan patuh arahan pihak berkuasa.Rata-rata penduduk yang ditemui berkata mereka tidak mendengar sebarang bunyi pada hari kejadian.Salah seorang penduduk, Syahrul Nizam Kamarul, panik dengan kenaikan air hujan secara mendadak luar jangkaan."Ketika banjir, memang air naik mendadak, dan kami tidak mendengar bunyi siren," katanya kepada RTM pada Jumaat.Manakala Khairul Anuar Abdul Latiff berpendapat, agar amaran disampaikan dalam pelbagai cara."Siren mungkin boleh guna bahasa (suara) seperti hebahan melalui kenderaan unit bergerak agar tidak terkeliru dengan bunyi siren kecemasan yang lain".Alvin Ong Kok Beng pula berkata, dengan adanya kepelbagaian hebahan amaran, sekurang-kurang penduduk dalam keadaan bersedia."Memang baguslah kalau ada isyarat seperti itu, walaupun banyak barang tidak boleh diselamatkan tapi mungkin sempat bawa dokumen penting," luahnya.Sama ada tidak menyedari atau mungkin kurang peka terhadap amaran awal namun itulah reaksi pengalaman penduduk terjejas banjir di Taman Sri Muda.Mereka bersetuju sekiranya ada penambahbaikan keperluan sistem amaran awal bencana untuk diaktifkan di seluruh negara tanpa mengira lokasi, tahap risiko atau bentuk geografi.Paling penting, maklumat mengenainya perlu disebar-luaskan menerusi pelbagai medium yang lebih pantas, mantap dan berkesan.Pengarah Bahagian Pengurusan Sumber Air dan Hidrologi Jabatan Pengairan dan Saliran (JPS) Ir Azmi Ibrahim berkata, penubuhan Pasukan Tindakan Khas (Task Force) untuk menggubal sistem komunikasi dan sistem amaran awal bencana adalah langkah tepat."Pasukan task force ini dapat mengenal pasti apa yang perlu dilakukan supaya sistem yang sedia ada dapat memberi amaran lebih cepat dan efisien kepada rakyat," katanya kepada RTM."Dan yang penting, rakyat menerima amaran tanpa perasaan ragu-ragu dan bersiap siaga bagi menghadapi sebarang kemungkinan bencana yang akan datang". Pada masa yang sama sistem dan mekanisme amaran awal bencana perlu ada peningkatan dari semasa ke semasa mengikut trend situasi perubahan iklim yang tidak menentu. Manakala Pakar Alam Sekitar, Amlir Ayat menegaskan pemuliharaan kawasan tadahan hujan, pewartawaan kawasan dataran banjir, rizab sungai perlu diberi perhatian."Pembangunana di kawasan ini perlu dipantau sebaik mungkin dan setiap aspek penguatkuasaan harus diberi keutamaan."Kita tidak mahu lagi adanya penggunaan tanah yang tidak terkawal sehingga menyebabkan bencana yang tidak sepatutnya berlaku," katanya.Justeru, dalam pada masa yang sama, kita harus cakna tentang persediaan dan persiapan menghadapi sebarang bencana banjir, tanah runtuh atau pelbagai bencana alam yang tidak dijangka.Pada Khamis lalu, Menteri Komunikasi dan Multimedia Tan Sri Annuar Musa berkata kerajaan akan mewujudkan pasukan tindakan khas (task force) bagi menggubal sistem komunikasi dan mewujudkan sistem amaran awal bencana yang lebih pantas dan berkesan kepada rakyat.Ia termasuk membaiki sistem mengguna pakai konsep sistem pesanan ringkas (SMS) 'blasting' supaya di kawasan terkesan dapat menerima amaran awal secara tepat dan cepat.


Sukarelawan Skuad Banjir MINDEF, bantu penduduk terjejas banjir di Kg Bangau Tanjung, Temerloh

TEMERLOH, 9 Januari- Sukarelawan Skuad Banjir, Kementerian Pertahanan(MINDEF) memperuntukkan lebih RM10,000 untuk disumbangkan kepada 40 keluarga terjejas banjir di Kampung Bangau Tanjung, Temerloh.Seramai 20 orang dari skuad sukarelawan berkenaan, turun membantu selain mengagihkan barang keperluan asas kepada penduduk terjejas."Kita juga merancang akan adakan sumbangan ini di Lembah Klang pada minggu depan dan sekitar mana yang terlibat mangsa banjir ini..program ini akan diteruskan selagi ada mangsa banjir yang memerlukan bantuan", jelas Penolong Setiausaha MINDEF, Zulkifli A. Rahman.Sebelum ini, Skuad sukarelawan MINDEF turut mengagihkan bantuan barangan keperluan asas di kawasan lain, antaranya Bukit Lanchong, Shah Alam dan Gemas.


Lebih 300 sekolah terjejas banjir, sebahagian telah dibuka memulakan sesi persekolahan penggal ketiga

SEGAMAT, 9 Januari- Lebih 300 buah sekolah di seluruh negara dikenal pasti terjejas akibat banjir dengan sebahagiannya telah dibuka bagi sesi persekolahan penggal ketiga bermula hari ini untuk kumpulan A.Menurut Timbalan Menteri Pendidikan II, Datuk Mohamad Alamin, sebahagiannya masih belum dibuka kerana masih digenangi air, dijadikan pusat pemindahan sementara (PPS) atau masih dalam proses pembersihan.Tambah beliau, sekolah yang tidak dibuka mengikut jadual asal, dijangka memulakan sesi persekolahan pada minggu hadapan.Antara sekolah terlibat, termasuk di Sabah, Pahang dan Selangor.Beliau berharap agar semua pihak dapat membantu kerja pembersihan sekolah supaya sesi persekolahan dapat dijalankan mengikut perancangan.Mohamad Alamin ditemui ketika meninjau kerja-kerja pembersihan di Sekolah Kebangsaan Pulau Paya, Segamat yang terjejas banjir.


Kerajaan cadang bina empat mahkamah baharu di Sarawak

KUCHING, 9 Januari - Lima cadangan projek pembangunan fizikal baharu melibatkan mahkamah baharu dan rumah kediaman rasmi hakim di negeri Sarawak untuk dilaksanakan di bawah Rancangan Malaysia Ke-12 (RMKe-12).Menteri Di Jabatan Perdana Menteri (Parlimen dan Undang-Undang), Dato Sri Dr. Wan Junaidi Tuanku Jaafar menerusi kenyataan memaklumkan ia bagi menampung jumlah kes yang semakin meingkat di negeri berkenaan.Jelasnya, cadangan projek baharu itu sedang dipertimbangkan oleh pihak Unit Perncangan Ekonomi, Jabatan Perdana Menteri.Ia merangkumi pembinaan empat mahkamah baharu di Limbang, Sri Aman, Mukah dan Kapit, Sarawak.Cadangan itu juga merangkumi pembinaan satu unit kediaman rasmi Hakim Besar mahkamah Tinggi Sabah dan Sarawak di Kuching.


Pembayaran inisiatif bantuan meringankan beban penduduk terjejas banjir bermula esok

BERA, 9 Januari - Pembayaran inisiatif bantuan meringankan beban mangsa banjir akan bermula esok, dengan Unit Penyelarasan Pelaksanaan Jabatan Perdana Menteri (ICU JPM) menyalurkan wang itu kepada Pejabat Daerah dan Tanah untuk diserahkan kepada mereka yang terlibat. Perdana Menteri, Datuk Seri Ismail Sabri Yaakob berkata, ia meliputi sumbangan pembelian barangan keperluan berjumlah RM2,500, diskaun baik pulih kenderaan, rebat pembelian barangan elektrik RM500 dan bantuan baik pulih rumah antara RM5,000 hingga RM15,000 bagi kerosakan akibat bencana tersebut.

Katanya, sumbangan termasuk wang tunai dan baucar itu adalah tambahan daripada Bantuan Wang Ihsan (BWI) yang diagihkan sebelum ini.

"Terdapat tiga kaedah pembayaran iaitu pemberian secara terus dengan menghantar ke rumah, agihan di pusat orang ramai seperti dewan dan sebagainya atau dikreditkan terus ke akaun bank penerima. Kita serahkan kepada pihak daerah untuk berbincang dengan ICU JPM berhubung urusan pembayaran"."Saya mahu pembayaran ini disegerakan dan jangan disulitkan, jangan ada macam-macam borang yang perlu diisi kerana senarai (penduduk terjejas banjir) sudah ada jadi tidak perlu borang. Prinsip kita jangan ada karenah birokrasi yang susah sebaliknya mudahkah bantuan," katanya pada sidang media selepas menyampaikan Bantuan Wang Ihsan (BWI) RM1,000 daripada kerajaan Pusat dan RM500 sumbangan kerajaan Pahang, di sini.BWI berkenaan diserahkan kepada 478 mangsa banjir daerah Bera termasuk 45 mangsa banjir gelombang kedua di Dewan Konvensyen Majlis Daerah Bera, di sini. Setakat ini, 8,631 orang daripada 9,203 Ketua Isi Rumah (KIR) yang tidak berpindah ke Pusat Pemindahan Sementara (PPS) telah menerima wang berkenaan. Manakala, KIR yang berpindah ke PPS melibatkan seramai 42,901 daripada 45,475 orang. Tambah beliau, ketika ini juga beberapa lokasi di Pahang, Negeri Sembilan dan Melaka telah pun bermula kerja-kerja baik pulih kerosakan kediaman yang melibatkan kontraktor yang dilantik Jabatan Kerja Raya (JKR) peringkat daerah.


NADMA minta JPBN, JPBD Sarawak diaktif serta-merta

KUALA LUMPUR, 9 Januari - Agensi Pengurusan Bencana Negara (NADMA) mengarahkan agar Jawatankuasa Pengurusan Bencana Peringkat Negeri (JBPN/Daerah (JBPD) di Sarawak diaktifkan berikutan amaran hujan berterusan tahap waspada di beberapa kawasan yang dikeluarkan oleh Jabatan Meteorologi Malaysia (MetMalaysia) semalam.

NADMA dalam kenyataan meminta agar JPBN dan JPBD meningkatkan tahap kesiapsiagaan bagi menghadapi bencana yang mungkin berlaku terutama di kawasan berisiko tinggi.

Selain itu, JPBN dan JPBD perlu memastikan setiap pusat pemindahan dilengkapi dengan keperluan asas serta Pos Kawalan Tempat Kejadian (PKTK) mempunyai segala aset pengoperasian mencukupi serta berada dalam keadaan yang baik dan bersedia untuk digunakan.

Terdahulu, MetMalaysia memaklumkan hujan berterusan dijangka berlaku di beberapa kawasan di Sarawak iaitu Kuching, Serian, Samarahan, Sri Aman, Betong, Sarikei, Sibu, Mukah, Kapit (Song dan Kapit) dan Bintulu bermula 11 hingga 13 Januari.

Berikutan itu, Pusat Kawalan Bencana Negara (NDCC) segera mengeluarkan Notis Kesiapsiagaan Operasi Bencana.

Dalam pada itu, Jabatan Mineral dan Geosains Malaysia (JMG) memaklumkan terdapat pertambahan satu kejadian tanah runtuh di Sarawak menjadikan keseluruhan kejadian tanah runtuh sepanjang tempoh Monsun Timur Laut 2021/2022 di seluruh negara adalah 267.

Jabatan Kerja Raya (JKR) turut melaporkan, sebanyak 54 lokasi kejadian cerun runtuh dan tanah runtuh di seluruh negara.

Sementara itu, NADMA memaklumkan, operasi pembersihan pascabanjir di Selangor telah mencapai 100 peratus selesai dengan jumlah sisa dibersihkan sebanyak 607.51 tan.

"Secara keseluruhan, sebanyak 83.5 peratus kerja pembersihan telah selesai bagi fasa satu dan 85 peratus bagi fasa dua melibatkan dua negeri iaitu Negeri Sembilan dan Melaka. Jumlah sisa dibersihkan bagi kedua-dua fasa itu adalah sebanyak 2,926.13 tan," menurut kenyataan itu.

Dalam perkembangan sama, NADMA memaklumkan sebanyak 50,224 atau 80.3 peratus Ketua Isi Rumah (KIR) telah menerima bayaran Bantuan Wang Ihsan (BWI) manakala 12,300 KIR masih belum menerima agihan bantuan.


Kembali ke sekolah: 125,545 pelajar seluruh Terengganu mula sesi persekolahan bersemuka

KUALA TERENGGANU, 9 Januari- 125,545 pelajar di seluruh Terengganu memulakan sesi persekolahan secara bersemuka penggal tiga 2021/2022 hari ini.  Kesemua mereka mengikuti pembelajaran tanpa penggiliran termasuk 65,534 murid tahun satu, dua dan enam.Pengarah Jabatan Pendidikan Terengganu, Salim Ab Ghani berkata, turut mengikuti pembelajaran tanpa penggiliran adalah 34,201 pelajar tingkatan empat dan lima serta 4,729 calon yang akan menduduki peperiksaan Sijil Tinggi Pelajaran Malaysia (STPM). Sementara itu, 56,745 pelajar pula mengikuti pembelajaran mengikuti penggiliran, melibatkan pelajar tingkatan satu, dua dan tiga. Jumlah itu ialah 19,531 pelajar tingkatan satu, 18,882 tingkatan dua dan 18,332 pelajar tingkatan tiga.  Bagi sekolah rendah, 64,797 murid tahun tiga, empat dan lima kekal mengikuti pembelajaran mengikut penggiliran. Mengulas mengenai pematuhan SOP bagi mengelak penularan Covid-19, Salim berkata semua pelajar dan murid termasuk 10,813 murid pra sekolah perlu melakukan imbasan suhu badan sebelum memasuki kawasan sekolah.


Kurangkan beban rakyat, kerajaan pertimbang semula kadar tarif elektrik

KOTA BHARU, 9 Januari - Kerajaan mempertimbangkan semula kadar tarif elektrik negara ini bagi tempoh 2022 sehingga 2024 untuk mengurangkan beban yang ditanggung rakyat.  Menurut Menteri Tenaga dan Sumber Asli Datuk Seri Takiyuddin Hassan,kerajaan sudah membuat keputusan mengenai tarif elektrik untuk tempoh tiga tahun itu dan ianya bakal diumumkan dalam masa terdekat.  Katanya, kerajaan sudah mengkaji dengan mengambil kira keadaan negara ini yang baru pulih daripada Covid-19 dan krisis ekonomi.  Pengisytiharan mengenai tarif elektrik itu akan diumumkan oleh kerajaan dalam masa terdekat. "Saya memberi jaminan kerajaan mempertimbangkan tidak akan membebankan terutamanya pemegang akaun domestik. Jumlah keseluruhan pengguna elektrik di seluruh negara adalah sebanyak lapan juta dan 85 peratus daripadanya adalah pengguna domestik manakala selebihnya komersial serta industri." kata Takiyuddin.Beliau menyatakan perkara itu kepada pemberita pada Majlis Penyampaian Sumbangan Kepada Persatuan, Badan Bukan Kerajaan (NGO) dan Kelab di Pusat Khidmat Ahli Parlimen Kota Bharu di Jalan Bayam di Kota Bharu.  Mengulas lanjut,beliau yang juga Ahli Parlimen Kota Bharu berkata, mungkin kadar tarif elektrik untuk pengguna industri dan komersial akan ada pengubahsuaian. Pada perkembangan berlainan beliau berkata, semua bekalan elektrik di lokasi yang terjejas banjir termasuk Selangor dan Pahang sudah pulih 100% .Ketika ini, pihak Tenaga Nasional Berhad (TNB) masih giat membaik pulih tiang elektrik yang terjejas dan melibatkan kos ratusan juta ringgit.


Raja Perlis lancar Persiaran Makanan Bintong

KANGAR, 8 JANUARI - Persiaran Makanan Bintong, bakal melonjakkan ekonomi penduduk khususnya dalam kalangan pengusaha kedai makanan.

Titah Raja Perlis, Tuanku Syed Sirajuddin Jamalullail, disebalik pelaksanaannya, aspek kebersihan terutamanya dikalangan pengusaha serta premis makanan perlu dipertingkatkan.

Ini kerana, amalan menjaga kebersihan selaras dengan tuntutan dalam agama dan persiaran makanan Bintong bakal menjadi contoh peningkatan amalan penjagaan kebersihan.

Justeru itulah, tanggungjawab menjaga kebersihan bukan hanya pada penguatkuasa yang terlibat, malah masyarakat juga perlu bertanggungjawab untuk bersama-sama menjaga kebersihan khususnya premis makanan.

Berangkat sama, Raja Perempuan Perlis, Tuanku Tengku Fauziah Tengku Abdul Rashid.

Turut berangkat, Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajjah Lailatul Shahreen Akashah Khalil.

Hadir sama, Menteri Besar Perlis, Datuk Seri Azlan Man dan kepimpinan kerajaan negeri.

Persiaran makanan Bintong menghimpunkan pelbagai restoran dan kedai makan dalam satu kawasan yang menjadi tarikan utama pengunjung.


OP samseng jalanan, 50 individu ditahan sekitar Kuala Terengganu

KUALA TERENGGANU, 8 Januari- Padah menunggang motosikal dengan aksi berbahaya, lima remaja lelaki ditahan polis.Mereka antara 50 individu yang ditahan dalam OP Samseng Jalanan, sekitar Kuala Terengganu.Ketua Polis Terengganu, Datuk Rohaimi Md Isa memaklumkan, 33 motosikal dibawa ke IPD Kuala Terengganu untuk siasatan lanjut, manakala lima lagi disita.Secara keseluruhan, 93 saman telah dikeluarkan dalam operasi berkenaan yang tertumpu di jalan pintasan Pulau Sekati-Manir dan Kampung Tok Adis-Durian Burong, Kampung Bukit Bayas.


Thailand prihatin, hulur bantuan buat rakyat Malaysia terjejas banjir

BUKIT KAYU HITAM, 8 Januari- Keprihatinan rakyat Thailand kepada rakyat Malaysia yang berdepan musibah banjir diterjemah melalui kerjasama beberapa badan bukan kerajaan (NGO) dari negara jiran itu. Sumbangan barangan keperluan bernilai lebih dari RM600,000 dibawa masuk melalui Kompleks Imigresen,Kastam Kuarantin dan Keselamatan, ICQS Bukit Kayu Hitam, Kedah. Sumbangan diserahkan kepada Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff mewakili kerajaan Malaysia.

"Melalui JKM sebenarnya kita telah membelanjakan RM35 juta keperluan untuk membekalkan bahan -bahan di depoh untuk simpanan bekalan mangsa tetapi dengan suasana banjir yang agak luar biasa, sudah tentu kita sangat memerlukan sokongan daripada pelbagai pihak termasuk NGO dan hari ini kita amat berterima kasih atas sumbangan dari negara jiran kita", katanya.Sumbangan tersebut diuruskan dengan kerjasama JKM, Yayasan Al-Manjie Malaysia dan Khidmat Malaysia.  Lebih banyak bantuan akan disumbangkan dalam tempoh terdekat.


Banjir di Melaka, 19 sekolah dijadikan PPS tidak dibuka Isnin ini

MELAKA, 8 Januari- 19 sekolah rendah dan menengah di Melaka yang menjadi pusat pemindahan sementara (PPS) belum dapat dibuka untuk sesi persekolahan Isnin ini.Ini disebabkan beberapa kerja perlu dilakukan biarpun ada daripadanya tidak lagi beroperasi sebagai PPS.Menurut Exco Pendidikan dan Teknologi negeri, Datuk Rais Yasin, ketika ini empat sekolah masih dijadikan PPS.Premis terlibat adalah Sekolah Kebangsaan Belimbing Dalam, Alor Gajah, SK Parit Penghulu, SK Seri Mendapat dan SMK Sungai Rambai di Jasin.PPS di 15 lagi sekolah telah ditutup minggu lalu.Bagaimanapun ia tidak dapat dibuka untuk sesi persekolahan memandangkan belum bersedia menerima pelajar.95 pelajar yang masih berlindung di PPS pula dibenarkan mengikuti pembelajaran secara dalam talian.


Banjir di Negeri Sembilan, hanya sebuah PPS masih beroperasi

JEMPOL, 8 Januari- Hanya sebuah pusat pemindahan sementara (PPS) yang masih beroperasi di Negeri Sembilan susulan banjir di tiga daerah pada 1 Januari lalu. Pusat Kawalan Operasi Bencana Jawatankuasa Pengurusan Bencana Negeri memaklumkan, setakat ini, PPS di Balai Raya Kampung Puom, Jelebu, masih menempatkan enam penduduk daripada dua keluarga. Ia susulan banjir pada 18 dan 19 Disember tahun lalu di daerah tersebut. PPS Sekolah Kebangsaan (SK) Rompin di Jempol yang menempatkan 14 orang daripada dua keluarga sejak 1 Januari lalu, telah ditutup semalam. Manakala, PPS SK Sungai Kelamah di Tampin yang sebelum ini menempatkan 872 penduduk daripada 232 keluarga juga telah ditutup semalam. Hujan lebat berterusan lebih dua hari bermula 31 Disember lalu mengakibatkan beberapa kawasan di lima daerah di Negeri Sembilan dilanda banjir kilat.


Pascabanjir: RM450,000 peruntukan kerajaan negeri Melaka bagi bina dan baik pulih rumah akibat bencana

DURIAN TUNGGAL, 8 Januari- Kerajaan negeri Melaka membelanjakan RM450,000 bagi membantu membina dan membaik pulih 27 unit rumah keluarga B40 yang terjejas akibat bencana sepanjang tahun lalu. Jelas Ketua Menterinya, Datuk Seri Sulaiman Md Ali, bantuan melalui Lembaga Perumahan Melaka LPM itu untuk kerosakan akibat banjir, kebakaran dan sebagainya. Lima unit daripada bilangan tersebut merupakan rumah baharu. Tahun ini, LPM turut merancang membina 60 unit rumah menerusi Program Melaka Rumahku dengan kos keseluruhan RM3 juta untuk golongan memerlukan khususnya asnaf dan miskin dengan tapisan ketat."Hanya 60 mereka yang benar-benar layak macam asnaf miskin dan sebagainya kalau rumah mereka ditimpa musibah seperti kebakaran, banjir,  dah tinggal tangga sahaja rumahnya maka ini yang betul-betul layak menerima", katanya selepas majlis penyerahan kunci rumah Program Melaka Rumahku di Durian Tunggal, Melaka.


90% KIR terjejas banjir sudah terima BWI - PM

KOTA MARUDU, 8 Januari - Sejumlah 90 peratus Ketua Isi Rumah (KIR) terjejas banjir telah menerima Bantuan Wang Ihsan (BWI) berjumlah RM 1,000 setakat ini.Perdana Menteri, Datuk Seri Ismail Sabri berkata beliau optimis, penyaluran BWI dijangka akan mencapai kadar 100% pada hari Isnin ini.Menurut beliau, pengagihan bantuan kepada penduduk terjejas banjir kali ini adalah yang terpantas dalam sejarah penyaluran bantuan bencana." Saya telah memberi jaminan segerakan (bantuan) dan saya berterima kasih kepada semua yang terlibat, agensi kerajaan, kakitangan kerajaan dan lain-lain yang terlibat kerana cepat dalam pengagihan bantuan."Saya katakan sebelum mereka balik kita bagi, mereka yang terlibat dengan banjir mengalami kesusahan dan kita tak mahu membebankan mereka," katanya pada sidang media selepas menyerahkan BWI dan Bakul Makanan kepada 200 penduduk terjejas banjir di Dewan Komuniti, di sini.


PPS: Sesi persekolahan tidak beroperasi di 28 buah sekolah di Johor

JOHOR BAHRU, 8 Januari - 28 buah sekolah di sini tidak akan memulakan sesi persekolahan bermula esok kerana sekolah berkenaan dijadikan pusat pemindahan sementara (PPS).Ia melibatkan 23 sekolah rendah dan lima sekolah menengah di empat daerah iaitu di Segamat, Tangkak, Muar dan Batu Pahat. Exco Pendidikan, Penerangan, Warisan dan Budaya negeri, Mazlan Bujang berkata, lapan buah sekolah juga ditutup kerana masih dinaiki air banjir.  Bagaimanapun, sekolah tidak terlibat banjir tetap memulakan sesi persekolahan esok mengikut jadual yang telah ditetapkan.  Beliau berkata demikian selepas Majlis Penutup Festival Permainan Tradisional Peringkat Negeri Johor di Ulu Tiram, Johor Bahru.  Sebelum ini Menteri Kanan Pendidikan, Datuk Dr Radzi Jidin memaklumkan sesi persekolahan bagi negeri Kumpulan A iaitu Johor, Kedah, Kelantan dan Terengganu sepatutnya bermula 2 Januari lalu namun ditangguh selama seminggu susulan bencana banjir.


LHDN buka kaunter perkhidmatan BKM di seluruh negara pada hujung minggu

KUALA LUMPUR, 8 Januari - Lembaga Hasil Dalam Negeri (LHDN) mengambil inisiatif untuk membuka kaunter perkhidmatan Bantuan Keluarga Malaysia (BKM) di semua pejabat cawangan LHDN, Pejabat Satelit, Pusat Khidmat LHDN dan Pusat Transformasi Bandar di seluruh negara pada hujung minggu.Menteri Kewangan Tengku Datuk Seri Zafrul Tengku Abdul Aziz berkata langkah itu untuk memudahkan urusan rakyat mendaftar bantuan tersebut terutamanya bagi pemohon yang tidak mempunyai kemudahan Internet.“(Ia dibuka) pada 7, 8, 28 dan 29 Jan 2022 bagi negeri Kedah, Kelantan, Terengganu dan Johor manakala pada 8, 9, 29 dan 30 Jan 2022 bagi negeri-negeri lain,” katanya pada sidang media Lawatan Menteri Kewangan ke Kaunter BKM di Jalan Duta di sini hari ini.Kesemua premis LHDN beroperasi bermula 8 pagi hingga 4.30 petang bagi Semenanjung Malaysia manakala bagi Sabah dan Sarawak bermula dari 8 pagi hingga 3.30 petang. -BERNAMA


Hujan berterusan tahap waspada di 10 daerah di Sarawak mulai Selasa

PUTRAJAYA, 8 Januari - Jabatan Jabatan Meteorologi Malaysia (MET Malaysia) hari ini mengeluarkan amaran hujan berterusan tahap waspada di Sarawak.MetMalaysia menerusi hantaran di laman Facebook rasminya pada 12 tengah hari tadi, memaklumkan hujan berterusan dijangka bermula Selasa ini pada 11 Januari sehingga 13 Januari depan.Amaran tahap waspada atau kuning melibatkan 10 daerah di Kuching, Serian, Samarahan, Sri Aman, Betong, Sarikei, Sibu, Mukah, Kapit (Song dan Kapit) dan Bintulu (Tatau).


Tiga produk kosmetik tempatan dikesan ada racun

PUTRAJAYA, 8 Januari - Tiga produk kosmetik jenama tempatan dikesan mengandungi kandungan racun berjadual oleh Bahagian Regulatori Farmasi Negara (NPRA), Kementerian Kesihatan Malaysia (KKM).

Ketua Pengarah Kesihatan, Tan Sri Datuk Seri Dr. Noor Hisham Abdullah berkata, tiga produk tersebut ialah NP Beauty FM Cream, NP Beauty FB Cream - 7g, dan As's Beauty Night Cream. Ketiga-tiga produk berkenan dikesan mengandungi racun berjadual seperti merkuri.

"Kami ingin menggesa orang awam untuk mengelak daripada membeli dan menggunakan produk-produk kosmetik ini."Notifikasi produk-produk kosmetik ini telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia," katanya dalam satu kenyataan, hari ini.Jelasnya, merkuri dilarang dalam produk kosmetik kerana boleh memudaratkan kesihatan. "Ia boleh diserap masuk ke dalam badan dan menyebabkan kerosakan pada buah pinggang dan sistem saraf dan boleh mengganggu perkembangan otak kanak-kanak yang masih kecil atau yang belum dilahirkan."Merkuri juga boleh menyebabkan ruam, iritasi dan perubahan lain pada kulit," kata Dr. Noor Hisham.Tegas beliau, penjual dan pengedar produk-produk kosmetik ini perlu menghentikan penjualan dan pengedaran produk-produk kosmetik tersebut dengan serta-merta."Penjualan dan pengedaran produk-produk kosmetik ini melanggar Peraturan-Peraturan Kawalan Dadah dan Kosmetik 1984."Individu yang melakukan kesalahan bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi 5 tahun atau kedua-duanya untuk kesalahan berikutnya. "Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya".Dr. Noor Hisham menasihatkan agar orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


KPKT peruntuk RM50 juta kepada 51 PBT terlibat banjir seluruh negara

SHAH ALAM, 8 Januari - Kementerian Perumahan dan Kerajaan Tempatan (KPKT) menyediakan peruntukan awal RM50 juta kepada 51 pihak berkuasa tempatan (PBT) di kawasan terjejas banjir di seluruh negara bagi kerja pembaikan kemudahan awam.Menteri Perumahan dan Kerajaan Tempatan Datuk Seri Reezal Merican Naina Merican berkata  peruntukan itu akan meningkat memandangkan masih ada negeri yang banjir belum pulih sepenuhnya.“Peruntukan awal RM50 juta ini hanya khas untuk pembaikan infrastruktur awam namun angka itu saya tidak boleh letakkan sebagai statik. Ada negeri yang belum lagi (pulih banjir). Segamat di Johor contohnya masih lagi bertakung. Jadi tentulah angka itu akan naik.“Jadi, mereka (51 PBT) akan maklumkan kepada kita apa perancangan yang akan dilakukan. Cuma, kalau perancangan yang lebih besar dan jangka panjang sama ada dari segi pengairan dan sebagainya itu sudah tentu kena ada perbincangan antara kerajaan negeri dengan Kementerian Alam Sekitar dan Air (KASA),” katanya.Beliau berkata pada sidang media Program Mega Pembersihan Pasca Banjir di Taman Sri Muda, Seksyen 25, di sini hari ini yang dihadiri Menteri Besar Selangor Datuk Seri Amirudin Shari; Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid serta sekitar 2,000 sukarelawan.  Reezal Merican berkata KPKT akan mengadakan satu sidang media khas bersama Kementerian Pembangunan Luar Bandar (KPLB) minggu hadapan untuk memaklumkan jumlah keseluruhan peruntukan khususnya berhubung pembaikan serta pembinaan rumah baharu.Dalam pada itu, beliau turut menjelaskan antara tanggungjawab kementerian itu ketika banjir baru-baru ini ialah operasi menyelamat yang dilaksanakan oleh bomba dan diikuti operasi pembersihan menerusi Perbadanan Pengurusan Sisa Pepejal dan Pembersihan Awam (SWCorp) bersama syarikat konsesi pembersihan kerajaan negeri antaranya SWCorp Waste Management di Selangor.Reezal Merican berkata lebih 77,000 tan sampah telah diuruskan SWCorp di negeri terjejas banjir iaitu Pahang, Negeri Sembilan, Kuala Lumpur, Melaka dan Selangor setakat semalam (7 Jan).“Tapi kena ingat ada negeri-negeri yang belum masuk fasa pascabanjir lagi, jadi angka ini akan bersifat dinamik...ia mungkin akan berubah dan meningkat,” katanya.Beliau berkata sebanyak RM12.5 juta peruntukan tambahan telah disediakan KPKT bagi membolehkan kerja-kerja pengurusan sisa pepejal dan pembersihan awam di negeri terjejas banjir dan lebih RM5 juta diperuntukkan di Selangor.Terdahulu, Program Mega Pembersihan Pasca Banjir hari ini memberi tumpuan kepada kerja-kerja pembersihan sisa banjir khususnya di longkang tersumbat di Taman Sri Muda yang dibahagikan kepada empat zon iaitu Zon A (padang berhampiran Dewan Kamunting); Zon B (Pusat Kitar Semula Tzu Chi); Zon C (padang Jalan Ceria 25/113) dan Zon D (padang depan Pangsapuri Andora). - BERNAMA


Status pemegang UNHCR bukan lesen langgar undang-undang

HULU LANGAT, 7 Januari - Jangan naik kepala dan kena sedar diri!Itu peringatan Menteri Dalam Negeri, Datuk Seri Hamzah Zainudin kepada semua pelarian warga Rohingya.Beliau menegaskan, status sebagai pemegang kad Suruhanjaya Tinggi Pertubuhan Bangsa Bersatu Bagi Pelarian (UNHCR), bukan 'lesen' untuk mereka berbuat sesuka hati dan melanggar segala peraturan di negara ini.Pihak terbabit perlu menyedari kedudukan mereka dan menghormati undang-undang Malaysia."Masalah kita Rohingya ini ada kad UNHCR. Saya sudah hampir dua tahun sedang berjuang untuk memastikan mereka yang mempunyai kad UNHCR faham akan kedudukan mereka. Mereka bukan rakyat, mereka hanya duduk di sini sebagai pelarian kena faham bahawa Malaysia bukan negara yang menjadi kepada pelarian.

"Kita hanya membantu jadi atas keperimanusaiaan kita lakukan dengan sebaik mungkin tapi jangan sehingga naik kepala. Bila naik kepala saya sebagai Menteri Dalam Negeri yang tidak suka melihat sesiapa naik kepala kepada undang-undang kita yang ada dalam negara", kata Hamzah selepas lawatan dan penyerahan dokumen diri kepada penduduk terjejas banjir di Taman Sri Nanding, di sini.Mengenai insiden kanak-kanak Rohingya meminta sedekah ala samseng, beliau berkata polis telah diarahkan membuat siasatan dan mengambil tindakan bersesuaian.


Tidak perlu bayar ganti rugi untuk buku teks rosak akibat banjir

PETALING JAYA, 7 Januari - Sebanyak 263,662 naskhah buku teks dilaporkan musnah akibat banjir melibatkan, 14,422 orang murid di seluruh negara.Menurut Menteri Kanan Pendidikan Datuk Dr. Radzi Md Jidin, kesemua murid terlibat akan diberi bekalan buku teks gantian.Jelas beliau, kementeriannya mempunyai bekalan mencukupi untuk menggantikan buku yang rosak, bagi membolehkan murid mengikuti sesi pengajaran dan pembelajaran minggu hadapan."Kepada murid-murid yang kehilangan buku teks atau buku teks mereka rosak, akibat banjir, jangan risau, anak-anak tidak perlu membayar ganti rugi atas kerosakan buku teks tersebut, mahupun menggantikan buku teks tersebut. Guru akan merekodkan jumlah buku teks yang rosak akibat banjir dan insya-Allah kita akan pastikan usaha untuk menggantikan buku teks ini dapat dilaksanakan segera..sesi sekolah minggu hadapan dapat berjalan dengan teratur dan lancar", katanya dalam klip video yang dimuat naik di Facebooknya, hari ini.Pembukaan sesi persekolahan pada 9 Januari diteruskan bagi sekolah-sekolah kumpulan A, manakala 10 Januari bagi sekolah-sekolah kumpulan B.Bagaimanapun, sekolah-sekolah yang dijadikan Pusat Pemindahan Sementara hanya akan dibuka untuk sesi persekolahan, setelah bersedia beroperasi semula.


Lebih 3,000 mangsa banjir terima dokumen pengenalan diri baharu

HULU LANGAT, 7 Januari - Lebih 3,000 mangsa banjir di Selangor telah menerima dokumen pengenalan diri baharu menerusi Program Mekar Prihatin Pasca Banjir anjuran Jabatan Pendaftaran Negara, JPN.Dilaksanakan sejak 4 Disember lalu, penggantian dokumen peribadi yang musnah atau hilang sewaktu bencana banjir itu dilaksanakan secara percuma.Antara dokumen pengenalan diri seperti Mykad, sijil lahir, sijil kematian atau lain-lain dokumen yang dikeluarkan oleh JPN.Menteri Dalam Negeri, Datuk Seri Hamzah Zainudin berkata program ini dilaksanakan bagi memudahkan urusan mangsa banjir yang kehilangan dokumen pengenalan diri tanpa perlu hadir ke mana-mana pejabat JPN."Membantu rakyat kita yang menghadapi bencana waktu banjir baru-baru ini. Program mekar ini bukan hanya berlaku atau diadakan waktu bencana sahaja, malah telah dilaksanakan di seluruh negara tapi kerana saya telah menjanjikan apabila saya datang pada awal banjir kita akan berikan secara percuma. Kita telah bermula pada 4 haribulan di beberapa kawasan di negeri Selangor. Sehingga hari ini sudah melebihi tiga ribu yang telah kita berikan " katanya selepas sesi lawatan dan penyerahan dokumen diri kepada mangsa banjir di Taman Sri Nanding, Hulu Langat, hari ini.Sebanyak dua buah bas Mobile JPN akan berada di Taman Sri Nanding selama tiga hari bermula hari ini hingga 9 Januari bagi memudahkan penduduk yang terjejas memohon penggantian dokumen pengenalan diri mereka.


Tangguh umrah: Berlapang dada dan akur demi kepentingan semua

PUTRAJAYA, 7 Januari - Umat Islam yang ingin mengerjakan ibadah umrah diminta berlapang dada dan akur dengan keputusan kerajaan menangguhkan ibadat umrah bermula esok sehingga ke tarikh tertentu kerana ia dibuat bagi mengekang penularan varian Omicron.Mufti Wilayah Persekutuan, Datuk Dr Luqman Abdullah berkata penularan varian yang membimbangkan itu bukan sahaja memberi kesan kepada individu, malah perlu dinilai dari sudut kepentingan masyarakat secara keseluruhannya.Tegasnya, apa yang perlu adalah mengutamakan kepentingan nyawa dan kesihatan. "Dalam situasi pandemik ini, maka keutamaan kita ialah menangani pandemik tersebut dengan bersama-sama memperlahankan dan mengurangkan penularan dalam kalangan masyarakat di negara kita. "Maka keputusan untuk menangguhkan ibadat umrah pada 8 Januari ini diputuskan oleh pihak kerajaan merupakan keputusan yang patut dan tepat pada masanya kerana kita perlu mengurus hal ini di peringkat yang lebih awal," katanya.Bercakap di Putrajaya, beliau menyeru masyarakat agar bersama-sama membantu kerajaan dalam menangani wabak COVID-19.Beliau juga berharap agar kerajaan dapat menyelesaikan beberapa masalah teknikal yang dihadapi dalam kalangan bakal Jemaah umrah serta syarikat pengendali umrah bagi mengelak kerugian dan sebarang salah faham.


SAVE 3.0 tawar rebat hingga RM400 bagi pembelian peralatan elektrik

PUTRAJAYA, 7 Januari - Program Sustainability Achieved Via Energy Efficiency (SAVE) 3.0 menawarkan pemberian e-rebat kepada pengguna yang boleh ditebus hingga RM400 serta lebih banyak pilihan peralatan elektrik.Menteri Tenaga dan Sumber Asli Datuk Seri Takiyuddin Hassan berkata pemberian e-rebat untuk pembelian peralatan elektrik cekap tenaga berlabel 4 atau 5 Bintang oleh Suruhanjaya Tenaga (ST) bagi tahun ini.Program SAVE 3.0 merupakan kesinambungan daripada Program SAVE 1.0 dan SAVE 2.0 dengan penambahan jenis peralatan elektrik cekap tenaga.Katanya, sebelum ini SAVE 2.0 hanya terhad kepada alat penyaman udara atau peti sejuk dengan nilai rebat sebanyak RM200."Program SAVE 3.0 menawarkan pelbagai pilihan peralatan seperti peti sejuk atau penyaman udara, manakala kategori dua bagi pembelian televisyen, mesin basuh, ketuhar, gelombang mikro dan periuk nasi," katanya dalam satu kenyataan media hari ini."Bagi peralatan elektrik di bawah Kategori satu, nilai e-rebat yang boleh ditebus untuk pembelian peti sejuk atau penyaman udara ialah RM200,""Kategori dua pula, nilai e-rebat yang disediakan adalah RM200 bagi televisyen, RM200 bagi mesin basuh, RM100 bagi ketuhar gelombang mikro atau RM50 bagi periuk nasi," katanya.Bagaimanapun, penerima e-rebat Program SAVE 2.0, tidak layak untuk memohon bagi kategori satu Program SAVE 3.0.Permohonan SAVE 3.0 untuk warganegara Malaysia adalah terhad kepada satu akaun bil elektrik bagi pembelian dalam tahun ini yang berdasarkan kepada konsep 'first come first serve' bermula hari ini.Menurutnya insentif e-rebat bertujuan menggalakkan lebih ramai pengguna elektrik melaksanakan amalan cekap tenaga sekali gus menyumbang kepada penjimatan penggunaan tenaga dan bil elektrik.Jelasnya, ia selaras dengan hasrat kerajaan untuk menyasarkan penjimatan tenaga sebanyak 153 GigaWattjoule (GWj) bersamaan dengan RM60.45 juta serta mampu mengurangkan pelepasan 103,890 tan karbon dioksida (CO2) bagi setiap tahun.Pengguna boleh memohon dan mendapatkan e-rebat mulai 7 Januari 2022 melalui dua kaedah iaitu dengan membawa bil elektrik terkini dan membuat pembelian secara fizikal di kedai-kedai elektrik/pasar raya berdaftar atau memohon e-rebat dan membuat pembelian secara dalam talian menerusi platform e-dagang yang diiktiraf seperti Shopee, Lazada dan PG Mall.


Penduduk Kampung Pulau 3 Sungai Petani, ditawar Flat Perumahan Awam

ALOR SETAR, 6 Januari - Penduduk Kampung Pulau 3 Sungai Petani ditawarkan Flat Perumahan Awam di Paya Nahu di Sungai Petani untuk dijadikan penempatan baharu mereka.Mereka sebelum ini diusir daripada penempatan mereka ekoran pemilik tanah swasta  telah mendapatkan perintah mahkamah agar penghuninya mengosongkan tanah terbabit dengan segera. Menteri Besar Kedah Datuk Seri Muhammad Sanusi Md Nor berkata, penduduk berkenaan boleh berpindah dalam masa terdekat. 23 keluarga tersebut boleh berpindah segera ke rumah pangsa berkenaan, manakala 7 lagi memerlukan sedikit masa kerana Kerajaan Negeri akan membuat pembaikan. Kos pembaikan yang berjumlah RM150,000 akan ditanggung oleh Kerajaan Negeri. Keputusan itu diambil selepas mesyuarat Exco pada Rabu. "Kerajaan semalam dalam mesyuarat Exco telah membuat keputusan untuk menawarkan kepada 30 penduduk terbabit iaitu penempatan di Flat Perumahan Awam Paya Nahu. Kerajaan Negeri akan baik pulih kos pembaikan sebuah rumah tu dalam RM10,000" Kata Sanusi dalam Sidang Media selepas menyaksikan Majlis Menandatangani Perjanjian Persefahaman antara MBI dan syarikat milik kerajaan (GLC) bersama Universiti Sains Malaysia (USM) di Wisma Darul Aman Alor Setar. Sebelum ini Sanusi berkata Pegawai Daerah dan Pegawai di pejabat Tanah Kuala Muda sedang berusaha menyelesaikan isu berkenaan.  Namun apabila Mahkamah Tinggi sudah membuat penghakiman Kerajaan Negeri tidak lagi boleh campur tangan kerana konsep pengasingan kuasa dalam sistem pentadbiran tidak membenarkan perkara itu. Mengenai pampasan, Sanusi berkata Kerajaan Negeri tidak menjanjikan sebarang bentuk pampasan kepada mereka.


Johor contoh terbaik tangani bencana banjir

JOHOR BHARU, 6 Januari- Negeri Johor contoh terbaik kepada negeri-negeri lain dalam pengurusan banjir terutama melibatkan persediaan pusat-pusat pemindahan sementara, PPS.  Pemangku Ketua Polis Johor, Datuk Khaw Kok Chin berkata, kerajaan negeri sudah bertindak awal dan sentiasa bersiap sedia menghadapi banjir.  "Semua agensi memainkan peranan sekali gus membantu melancarkan operasi banjir di negeri ini," "Keadaan di Johor juga terkawal dan polis belum menerima sebarang laporan orang hilang atau kecurian," katanya dalam satu sidang media di Johor Bharu. "Di Johor, terdapat 722 PPS yang mana jika berlaku banjir kita akan bertindak segera kerana sudah bersiap sedia untuk membawa peduduk terjejas," jelasnya lagi.Setakat ini, polis Johor juga tidak menerima sebarang laporan balai-balai polis tenggelam di kawasan terlibat banjir.


Kerjasama dan koordinasi di Pusat Kawalan Operasi Bencana lancar

TERENGGAU, 6 Januari - Kerjasama dan koordinasi di Pusat Kawalan Operasi Bencana bagi menguruskan penduduk terjejas banjir di 4 negeri setakat ini baik dan berjalan lancar.  Ini termasuk atur gerak aset dan keanggotaan disetiap agensi yang membantu menguruskan bencana berkenaan di Johor, Terengganu, Kelantan dan Pahang.  Menteri Kanan Pertahanan Dato’ Seri Hishamuddin Tun Hussin setakat ini berpuas hati dengan atur gerak kerja yang dijalankan dan menyifatkan ia bukti struktur kepimpinan yang ada mampu mengkoordinasikan semua agensi dengan baik dalam usaha membantu rakyat.  Kerjasama yang baik juga akan diteruskan dipelbagai peringkat termasuk Kerajaan Negeri dan setiap agensi berkepentingan dalam usaha membantu kerja-kerja baik pulih infrastruktur, rumah dan melakukan ujian pengesanan COVID-19 pasca banjir.  Bagi tujuan itu semua anggota Angkatan Tentera Malaysia (ATM) diarah berada dalam keadaan siap siaga untuk mendepani sebarang kemungkinan gelombang banjir seterusnya.  Mengulas mengenai banjir di Selangor beliau berkata, situasi banjir di negeri itu berbeza berbanding Pantai Timur dan kajian mendalam mengenainya akan dijalankan.  Tegasnya perancangan dan kesiapsiagaan anggota dan aset dibuat di seluruh negara bagi memberikan perkhidmatan terbaik kepada rakyat.  "Banjir di bandar mungkin berbeza dengan air naik di kawasan-kawasan lain. Persiapan kita untuk mengatur gerak aset dan anggota kita banyak berkisar kepada arahan daripada kepimpinan negeri. Dan mungkin pada ketika itu struktur dan saya tak mahu tuduh apa-apalah. Saya akan kita akan kaji. tapi yang paling penting kita belajar daripada pengalaman" Kata Hishamuddin ketika mengadakan lawatan ke Batalion ke-18 Rejimen Askar Melayu Diraja (RAMD) (Para) di Kem Sri Pantai Seberang Takir Kuala Nerus di Terengganu. Mengulas mengenai perkembangan Op Murni di seluruh negara, setakat ini, 474 aset dan lebih 3,800 anggota pelbagai pangkat dan pegawai diaturgerakkan ke setiap negeri yang dilanda banjir.


Kebenaran bersyarat rapat saf solat berjemaah di Perlis berkuat kuasa 8 Januari

PERLIS, 6 Januari - Kebenaran bersyarat amalan merapatkan saf solat berjemaah di masjid-masjid seluruh Negeri Perlis, akan berkuat kuasa mulai waktu subuh 8 Januari ini.Raja Muda Perlis Tuanku Syed Faizuddin Putra Jamalullail bertitah, kebenaraan berkenaan diberi setelah mendapat perkenan Raja PerlisTuanku Syed Sirajuddin Jamalullail.Ia selepas meneliti perkembangan semasa penularan COVID-19 selain peratusan tinggi vaksinasi dos penggalak di Perlis ketika ini. Titah Tuanku Syed Faizuddin lagi Jemaah yang hadir diwajibkan merapatkan saf ketika menunaikan solat dengan kadar jarak sejadah masing-masing tanpa sentuhan fizikal.  Bagaimanapun jemaah yang tinggal serumah adalah diwajibkan merapatkan saf dengan sentuhan fizikal.  Selain itu semua aktiviti pengimarahan seperti kuliah, ceramah termasuk jamuan adalah dibenarkan dengan pematuhan Prosedur Operasi Standars (SOP) Kesihatan dan Keselamatan yang berkuatkuasa.  Kebenaran dan SOP berkenaan akan dilaksanakan di kesemua masjid seluruh Perlis namun tertakluk kepada SOP.Manakala surau samada tempat solat umum atau awam kekal tidak dibuka.Larangan ini termasuk kepada Agensi, Institusi, Parti, Maahad Tahfiz dan sebagainya melainkan dengan kebenaran khas daripada pihak Majlis Agama Islam dan Adat Istiadat Melayu Perlis melalui Jabatan Hal Ehwal Agama Islam Perlis.


Ekosistem baharu dalam penyampaian maklumat untuk RTM dan BERNAMA

KUALA LUMPUR, 6 Januari - Radio Televisyen Malaysia (RTM) dan Pertubuhan Berita Nasional Malaysia (Bernama) perlu mewujudkan ekosistem baharu dalam penyampaian maklumat.Menteri Komunikasi dan Multimedia (KKMM) Tan Sri Annuar Musa berkata kedua-dua agensi Kerajaan itu perlu bersaing dengan platform media yang lain selain kekal sebagai sumber yang dipercayai, diyakini dan berkesan kepada orang awam."Agensi Bernama dan RTM, kita jangan bertindak sebagai satu Jabatan Kerajaan. Perlu berada di tengah-tengah medan dan menerima realiti kita tetap perlu bersaing dengan platfrom media yang lain seperti media sosial, portal dan syarikat media swasta" Kata Annuar kepada media selepas Majlis Amanat Tahun Baharu 2022 KKMM di Angkasapuri."Anggap itu sebagai persaingan. Kita kena jadi lebih baik daripada mereka. Perlu lihat kepada ekosistem baharu bagaimana kita berfungsi dan perlu kekal sebagai agensi berita yang diyakini, dipercayai dan berkesan," Katanya lagi.Oleh itu, beliau berharap perkara itu dapat dizahirkan menerusi pelantikan Khairdzir Md Yunus sebagai Ketua Pengarang Bernama dan Datuk Che Roslan Che Daud sebagai Ketua Pengarah Penyiaran Malaysia yang baharu.Dalam ucapan amanatnya, Annuar mengucapkan tahniah atas pelantikan berkenaan serta pelantikan pegawai-pegawai kanan baharu di Jabatan serta agensi KKMM yang berkuat kuasa, Januari ini.Menurutnya bagi tahun ini beliau mempunyai keyakinan tinggi terhadap KKMM serta agensi dibawahnya untuk menghasilkan prestasi Kementerian yang lebih cemerlang memandangkan Kementerian memiliki keupayaan dan kapasiti yang mencukupi.


Tindakan undang-undang di Malaysia tertakluk kepada semua, termasuk warga asing

ALOR SETAR, 6 Januari - Tindakan undang-undang yang ditetapkan dalam negara ini bukan sahaja tertakluk kepada warganegara Malaysia, malah terhadap warga asing. Merujuk kepada kanak-kanak pengemis asing Rohingya yang meminta sedekah dijalanan yang tular baru- baru ini, Timbalan Polis Negara, Datuk Razarudin Husain berkata sekalipun mempunyai kad Suruhanjaya Tinggi Pertubuhan Bangsa-Bangsa Bersatu Bagi Perlarian (UNHCR) tidak bermakna mereka kebal disisi undang-undang. Tindakan tegas akan diambil sekiranya mereka melakukan kesalahan. "Sebenarnya kita boleh mengambil tindakan dibawah JPJ Akta Pengangkutan Jalan, menggangu yang juga kita boleh ambil Akta Kesalahan Kecil, masih tertakluk kepada undang-undang. Undang-udang di Malaysia ini bukan sahaja tertakluk kepada warganegara Malaysia tetapi tertakluk kepada sesiapa juga yang telah melakukan kesalahan jenayah atau kesalahan kecil. Tindakan akan diambil" Kata Razarudin dalam sidang media selepas Majlis Serah Terima Tugas Ketua Polis Kedah yang baharu di Alor Setar. Pada majlis itu bekas Timbalan Pengarah Bahagian Integriti Jabatan Integriti dan Pematuhan Standard Ibu Pejabat Polis Bukit Aman Komisioner Polis, Wan Hassan Wan Ahmad, 56 tahun dilantik sebagai Ketua Polis Kedah yang baharu menggantikan Datuk Kamarulzaman Mamat. Datuk Kamarulzaman pula dilantik sebagai Ketua Polis Johor yang baharu.


KKMM akan wujudkan sistem amaran awal bencana pastikan maklumat penting disalurkan lebih cepat dan tepat

KUALA LUMPUR, 6 Januari- Kementerian Komunikasi dan Multimedia (KKMM) akan mewujudkan pasukan tindakan khas bagi menggubal sistem komunikasi yang lebih berkesan, seterusnya mewujudkan sistem amaran awal bencana yang lebih pantas dan berkesan kepada rakyat. Menterinya, Tan Sri Annuar Musa berkata, sistem komunikasi itu tidak hanya tertakluk kepada agensi bawah KKMM sahaja tetapi melibatkan kerjasama beberapa agensi berkaitan yang lain.Beliau juga telah mengarahkan Ketua Setiausaha Kementerian, Datuk Seri Muhammad Mantek untuk berbincang dengan agensi berkaitan bagi melaksanakan sistem amaran awal bencana yang terbaik.Antaranya Jabatan Meteorologi, Jabatan Pengairan dan Saliran (JPS), Jawatankuasa Bencana Peringkat Negeri, Kerajaan Tempatan dan Agensi penyelamat."Satu task force (pasukan tindakan khas) untuk menggubal sistem komunikasi yang lebih berkesan dan mewujudkan sistem amaran awal. Jawatankuasa akan menilai kaedah yang terbaik sebab yang kita nampak adalah sekarang ini mungkin kaedah media sosial boleh menyokong sistem itu," katanya pada sidang media selepas Majlis Amanat Tahun Baharu 2022 KKMM di Angkasapuri hari ini. Jelasnya sistem itu diperlukan untuk memastikan sumber maklumat yang hendak disampaikan perlu tepat, cepat dan paling penting boleh dipercayai."Penyampaian maklumat oleh sistem komunikasi juga perlu lebih bertumpu dan spesifik termasuk menggunakan konsep Sistem Pesanan Ringkas (SMS) supaya kawasan berisiko mendapat amaran awal secara cepat dan tepat," katanya.


Ibadah Haji: Malaysia harap Arab Saudi tidak sekat kemasukan jemaah tahun ini

KUALA TERENGGANU, 6 Januari- Malaysia berharap Kerajaan Arab Saudi tidak menyekat jemaah haji negara menunaikan rukun Islam kelima tahun ini meskipun dunia diancam varian baharu COVID-19, Omicron. Menteri di Jabatan Perdana Menteri (Hal Ehwal Agama) Idris Ahmad berkata jika diberi kebenaran Malaysia akan memastikan jemaah haji mematuhi semua prosedur operasi standard (SOP) yang ketat bagi mengelak jangkitan.Tambahnya perbincangan mengenai perkara itu akan dilakukan dalam masa terdekat.Akhir tahun lalu pihak Tabung Haji telah melakukan perbincangan dengan wakil kerajaan Arab Saudi iaitu sebelum penularan Omicron dan ia mendapat reaksi positif.  "Setakat pertemuan awal, dia (Arab Saudi) akan benarkan, kita harap juga soal COVID-19 (Omicron) ini, Arab Saudi tidak menjadikan sebab atau sekat atau tutup jemaah ke sana, Alhamdulillah setakat ni kita tengok Arab saudi tidak ada syarat lagi" katanya kepada wartawan selepas Majlis Konvokesyen Pendidikan Islam Terengganu 2021 di Taman Tamadun Islam di sini.Bermula Sabtu ini kerajaan akan menangguhkan sementara kebenaran perjalanan ibadah umrah sehingga suatu tarikh yang akan diumumkan kelak, susulan susulan penularan varian Omicron Covid-19.Semalam, media Arab Saudi melaporkan Kementerian Kesihatan negara itu telah mengarahkan sekatan pergerakan lebih ketat susulan peningkatan semasa kes positif COVID-19 selain menasihati rakyatnya untuk mendapatkan dos penggalak.


Tampil bantu usahawan terjejas

KUALA LUMPUR, 6 Januari - Ramai dalam kalangan usahawan dan peniaga terjejas susulan bencana banjir yang berlaku dalam negara. Presiden Pertubuhan Kebajikan Ekonomi Kerjasama Malindo (Malindocare), Dato' Seri Zainal Abidin A Hamid berkata kebanyakkan mereka hilang punca pendapatan ketika pandemik COVID-19 kini terpaksa menanggung kerugian yang besar kesan daripada bencana berkenaan."Mereka kehilangan mata pencarian diakibatkan premis perniagaan dan barang-barang perniagaan ditenggelami air. Mereka ini baru saja baru bangkit daripada pandemik COVID-19 itu hari, sekarang mereka mengalami satu lagi ujian banjir pula. Cuma banjir ini berbeza sikitlah daripada penutupan operasi semasa pandemik kerana waktu pandemik itu hari mereka terhenti operasi perniagaan. Tapi, dalam banjir ini mereka sangat terkesan kerana mereka mengalami kerugian. Nak mulakan balik itu mereka perlukan modal yang sangat besarlah mereka hadapilah sekarang ini" Kata Dato' Seri Zainal Abidin ketika ditemu bual dalam Rancangan Selamat Pagi Malaysia.Dato' Zainal Abidin juga menyeru lebih ramai pihak Badan Korporat dan Badan Bukan Kerjaan (NGO) untuk tampil membantu golongan peniaga yang terjejas teruk akibat banjir.Inisiatif sedemikian dapat meringankan tanggungjawab Kerajaan bagi membantu meringankan beban peniaga. "Pihak Kerajaan telah mengumumkan dana-dana ataupun skim pinjaman untuk membolehkan usahawan-usahawan tadi untuk bangkit semula. Namun begitu ia tidak mencukupi kerana kemusnahan itu sangat besar. Jadi pandangan saya , Badan-badan Korporat , NGO yang aktivitinya kearah yang lebih kepada perniagaan , pelaburan melihat usahawan-usahawan tersebut dan membantu mereka. Pihak Kerajaan pun disarankan supaya memudahkanlah penyaluran dana-dana tadi supaya mereka ini dipermudahkan urusan" Katanya di Angkasapuri.


Enakmen Undang-undang Tubuh Kerajaan Johor (Pindaan) 2021, had umur ADUN 18 tahun diluluskan

JOHOR, 6 Januari - Dewan Undangan Negeri (DUN) Johor meluluskan Enakmen Undang-undang Tubuh Kerajaan Johor (Pindaan) 2021 bagi menurunkan had umur seseorang Ahli Dewan Undangan Negeri (ADUN) daripada 21 kepada 18 tahun.  Pindaan Fasal 16 Bahagian 2, Undang-Undang Tubuh Kerajaan Johor 1895 itu diluluskan selepas dibahas 2 wakil ADUN kerajaan dan dua pembangkang.  Menteri Besar Datuk Hasni Mohammad berkata, pindaan had umur baharu untuk ADUN Johor itu merupakan salah satu inisiatif kerajaan menjadikan demokrasi yang lebih sihat dan progresif pada masa akan datang.  "Kita harus melihat pindaan ini secara holistik, memfokuskan kepada pemberdayakan golongan muda. sesungguhnya komitmen kerajaan negeri dalam mempedayakan golongan muda. Tak perlu dipersoalkan seperti contoh agenda Orang Muda Johor (OMJ) telah dijenamakan dan diperuntukkan sejumlah RM38.8 juta" Katanya di sini. Beliau berharap pindaan berkenaan dapat melahirkan semangat demokrasi sihat khususnya dikalangan orang muda dan bukan pentas persepsi semata-mata.  Turut membahaskan pindaan ke atas enakmen tersebut ialah dua ADUN Kerajaan iaitu ADUN Panti Hahasrin Hashim dan ADUN Tenggaroh K. Raven Kumar dan 2 pembahas pembangkang, ADUN Pulai Sebatang Mohammad Taqiuddin Cheman dan ADUN Stulang Andrew Chen Kah Eng.  Speaker DUN Johor Suhaizan Kaiat kemudiannya memaklumkan persidangan  ditangguhkan ke suatu tarikh yang ditetapkan.  Dengan perkembangan berkenaan Johor menyertai jejak Pahang, Selangor,  Negeri Sembilan dan Pahang, membenarkan pindaan keatas Undang-Undang Tubuh Kerajaan bagi menurunkan umur calon ADUN daripada 21 tahun ke 18 tahun.  Sidang DUN pagi tadi turut menzahirkan takziah kepada keluarga Ahli Dewan Undangan Negeri (ADUN) Kempas, Datuk Osman Sapian yang meninggal dunia pada 21 Disember tahun lalu.


MOTAC pergiat misi bantuan pasca banjir

KUALA LUMPUR, 6 Januari - Misi bantuan pasca banjir terutama di Klang, Hulu Langat dan Pahang terus dipergiat.

Ketua Setiausaha Kementerian Pelancongan, Seni dan Budaya (MOTAC), Datuk Wira Dr Noor Zari Hamat, berkata lebih 50 misi telah dilaksanakan sejak 22 Disember tahun lalu.

Ia melibatkan 200 orang kakitangan dan sukarelawan daripada 13 agensi di bawah kementerian Kementerian Pelancongan, Seni dan Budaya Malaysia (MOTAC).

"Sebagai contoh Arkib Negara Malaysia menjalankan kerja-kerja pemulihan dokumen kerana terdapat premis-premis Kerajaan yang dinaiki air. Kita mengambil tindakan untuk memberikan bantuan dan tunjuk ajar bagaimana cara memulihkan dokumen-dokumen tersebut. Begitu juga dalam membantu usahawan kraf kita telah pun melawat beberapa lokasi usahawan kraf itu sendiri dan terdapat hampir 20 lebih usahawan kraf yang terjejas dan mereka ni juga akan kita bantu sama ada bentuk kewangan ataupun pembelian bahan-bahan mentah untuk mereka kembali beroperasi" Katanya kepada RTM selepas menjadi tetamu dalam Program Selamat Pagi Malaysia.Tambah beliau, MOTAC juga sedang memperincikan bantuan yang akan diberikan kepada pemilik inap desa yang terjejas banjir.Pasukan misi bantuan itu juga bersedia ke lokasi banjir di Melaka dan Johor jika diperlukan.